Mika 7 - Holy Bible [Luo Bible 2020] - (Mik 7)\nMano kaka midhiero omaka malit! Chutho achalo ngʼat ma hulo e puoth mzabibu e ndalo oro. Onge olemb mzabibu mochokore ma dacham, ngʼope mokwongo chiek ma agombo bende onge.\nJoma oluoro Nyasaye bende osetieki morumo e piny; ja-ratiro onge kata mana achiel modongʼ. Ji duto pondo karito mondo ochwer remo, moro ka moro manyo nyawadgi mondo odwodi.\nLweteni duto ariyo olony e timo richo. Jatelo dwaro mich githuon, jangʼad bura kawo asoya, jogi maroteke chuno ji gi timo gigegi magidwaro, giduto kaachiel giwinjore e wachni.\nJoma nenore ni longʼo kuomgi; chalo gi kuth oriangʼ. Joma ikwano ni odimbore mogik eigi richo moloyo kuth chiedo. Odiechieng jorito mau osechopo, odiechiengʼ ma Nyasaye limoue. Ma e kinde ma ikeyoue.\nKik igen kuom ngʼama odak e bathi kata osiepni kik iyiego. Wuo kitangʼ kata gi chiegi ma ugenorugo.\nNikech wuowi koro ochayo wuon mare, kendo nyako noked kod min mare; chi wuowi bende noked gi damare, wasik ngʼato nobed joode owuon.\nAnto amanyo Jehova Nyasaye gi wangʼa ka an kod geno, arito Nyasaye ma Jawarna; kendo Nyasacha biro winja.\nIn jasika kik inyiera kata obedoni asepodho to abiro chungʼ kendo! Kata obedo ni abet e mudho to Jehova Nyasaye biro doko lerna.\nNikech aseketho e nyim Jehova Nyasaye ayie tingʼo mirimbe, nyaka chop oket kwayona kare, mi oyud ni aonge ketho. Obiro kela e ler mi ane adierane.\nEka wasika none gima otimore mi ginipongʼ gi wichkuot, gin mane giwacho niya, “Ere Jehova Nyasaye ma Nyasachino?” Wangʼa none koselogi; kata mana sani ibiro nyon-gi piny, mana kaka chwodho inyono e yore manie dala.\nOdiechiengʼ migeroe ohinga mare biro chopo, en odiechiengʼ manoyarie tongʼni.\nE odiechiengʼno ji nobi iri koa Asuria kod mier madongo mag Misri, koa chakre Misri nyaka Yufrate koa bath nam koni nyaka bath nam komachielo, kendo koa got koni nyaka got komachielo.\nPiny biro dongʼ nono, nikech timbe maricho mag ji modak e iye.\nKwa jogi gi ludh odunga mari, kweth mag girkeni magi, modak kendgi ei bungu, e dier puothe momewo. Wegi gichiem Bashan gi Gilead mana kaka ndalo machon.\n“Mana kaka ndalo mane ua Misri, abiro nyisogi timbena madongo miwuoro.”\nOgendini biro nenogi mi wigi kuodi ka osemagi tekogi duto. Giniket lwetgi e dhogi kendo itgi biro dino.\nGibiro nangʼo lowo ka thuol, ka le malak gi bund-igi e buru. Gibiro wuok ka gia e kuondegi mag pondo ka gitetni. Gibiro lokore gidok ir Jehova Nyasaye, ma Nyasachwa, ka giluor kendo un bende gibiro luorou.\nEn Nyasaye mane machalo kodi ma ngʼwono ne joge modongʼ, kendo weyonegi richogi? Iyi ok wangʼ nyaka chiengʼ, to imor mar kecho jogi.\nIbiro kechowa kendo, ibiro nyono richowa e tiendi, kendo idir kethruokwa duto e bwo nam.\nIbiro bedo ja-adiera ne Jakobo kendo ibiro kecho Ibrahim, kaka ne isingori kikwongʼori ne kwerewa, e ndalo machon.\nMika 1 / Mik 1\nMika 2 / Mik 2\nMika 3 / Mik 3\nMika 4 / Mik 4\nMika 5 / Mik 5\nMika 6 / Mik 6\nMika 7 / Mik 7


1 Timotheo 6 | Bible e Intanet | New World Translation\nBarua Mokwongo ne Timotheo 6:1-21\n6 Weuru wasumbni odhi nyime kwano ruodhigi kaka jo mowinjore yudo duong’ chuth,+ mondo kik ji wuo gi achaya e wi nying Nyasaye kod puonjne.+ 2 E wi mano, wasumbni ma tiyo ne ruodhi manie yie kik ocha ruodhigo mana nikech gin owete e yie. Kar mano, gitinegi ka gin gi chuny moikore moloyo nimar jo ma yudo kony kuom tijgi maber gin jo ma ni e yie kendo gin owete ma gihero. Sik ka ipuonjo ji kendo jiwogi gi wechegi. 3 Ka ng’ato puonjo puonj moro machielo kendo ok oyie gi puonj mangima*+ moa kuom Ruodhwa Yesu Kristo, to bende ok oyie gi puonj ma nyiso chiwruok chuth ne Nyasaye,+ 4 ng’at ma kamano opong’ gi sunga kendo weche ok donjne.+ Ohero mana piem e mbaka kod mino wach.+ Gik ma kamago kelo ich-lit, dhawo, ketho nying,* chich maricho, 5 kod ywaruok mosiko e wi gik matindo tindo mijiwo gi jo ma pachgi orochore+ kendo ma koro ok ong’eyo adiera, ka giparo ni chiwruok chuth ne Nyasaye en yor yudo ohala.+ 6 Kuom adier, chiwruok chuth ne Nyasaye+ kod bedo jo ma gik ma wan-go romowa nigi ohala maduong’. 7 Nimar ne ok wabiro gi gimoro amora e piny, kendo ok wabi a gi gimoro amora.+ 8 Omiyo, ka wan gi chiemo kod lewni,* mago mondo oromwa.+ 9 To jo ma kedo ahinya mondo gibed jomwandu lwarga e tem gi obadho+ kod gombo mang’eny manono kendo ma kelo hinyruok, ma nyumo ji e kethruok kendo ma tiekogi chuth.+ 10 Nikech hero pesa en achiel kuom chakruok mar gik moko duto ma kelo hinyruok, kendo kuom bedo gi hera ma kamano, jomoko osebayo yo mi giweyo yie kendo gisechwowore giwegi kuonde duto gi lit mang’eny.+ 11 To in, A ng’at Nyasaye, ring ia kuom gik ma kamago. To law tim makare, gi chiwruok chuth ne Nyasaye, gi yie, gi hera, gi sinani, kod muolo.+ 12 Ked e lweny malong’o mar yie, mak matek ngima ma nyaka chieng’ ma ne oluongie kendo ma ne ihulo wachne maber e nyim joneno mang’eny. 13 Achiki e nyim Nyasaye ma miyo gik moko duto siko ka gingima, kendo achiki e wang’ Kristo Yesu ma nochiwo neno e lela e nyim Pontio Pilato,+ 14 ni mondo iluw weche ma achikogo e yo malong’o chuth kendo ma onge bura nyaka chop kinde ma Ruodhwa Yesu Kristo biro fwenyoree.+ 15 Jal mamor kendo ma en kende e jateko biro nyiso wach fwenyruokno e ndalo sie moseket. En e Ruodh ruodhi kendo Jaloch mar joloch,+ 16 jal ma en kende e ma ok onyal tho,+ jal modak e ler ma ok nyal chopie,+ jal ma onge dhano moseneno kata ma nyalo nene.+ Mad obed gi duong’ kod teko mochwere. Amin. 17 Chik jomwandu e pinyni* ni kik gibed jong’ayi, kendo kik giket geno kuom mwandu ma korgi ok ong’ere,+ to giket genogi kuom Nyasaye ma chiwonwa gik moko duto e yo mogundho mondo wamorgo.+ 18 Nyisgi mondo gitim gik mabeyo, gibed jomwandu e timbe mabeyo, gibed jochiwo ka giikore pogo ne jomamoko gigegi,+ 19 nikech kuom timo kamano, gibedo jo ma osekano ne gin giwegi mise maber ne kinde ma biro+ mondo gimak matek ngimano ma en ngima madier.+ 20 Timotheo, rit gima osemiyi+ ma ok ichik iti ne weche manono ma njawo gik maler, kendo ibed mabor gi miriambo ma ji gwenyo to giluongo ni ng’eyo to chutho ok en ng’eyo.+ 21 Kuom nyisruok gi ng’eyo ma kamano, jomoko osebayo yo mi giweyo yie. Ng’wono mogundho mondo obed kodi.\n^ Kata, “puonj ma konyo; puonj mowinjore.”\n^ Kata, “ayany.”\n^ Kata, “kar dak.” Grik, “gir umruok.”


I Seeking Sex Hookers Skyhook motel mitchell oregon\nSkyhook motel mitchell oregon I Am Seeking Private Sex\nSingle Hung Honest Cute waiting Skyhook motel mitchell oregon. Hey Skyhook motel mitchell oregon w4m Skyhook motel mitchell oregon want Skyhook motel mitchell oregon night Skyhook motel mitchell oregon remember. I Skyhook motel mitchell oregon don't want Skyhook motel mitchell oregon to be Skyhook motel mitchell oregon sex Skyhook motel mitchell oregon if Skyhook motel mitchell oregon all your Skyhook motel mitchell oregon for then don't reply. Skyhook motel mitchell oregon nice Skyhook motel mitchell oregon fun. Skyhook motel mitchell oregon -Puppybutt Naughty Skyhook motel mitchell oregon wants sex Skyhook motel mitchell oregon Wilson ---------------These Skyhook motel mitchell oregon are obviously not of me, Skyhook motel mitchell oregon to Skyhook motel mitchell oregon you a idea of Skyhook motel mitchell oregon body type.\nI Skyhook motel mitchell oregon looking Skyhook motel mitchell oregon a bi Skyhook motel mitchell oregon that Skyhook motel mitchell oregon like to Skyhook motel mitchell oregon a Skyhook motel mitchell oregon ltr.\nSkyhook motel mitchell oregon\nSkyhook motel mitchell oregon You had sexy blonde Skyhook motel mitchell oregon and your friend roegon a brunet. Looking for tonite looking to Skyhook motel mitchell oregon up Skyhook motel mitchell oregon want nsa fun Skyhook motel mitchell oregon a 45 and Skyhook motel mitchell oregon female must be Skyhook motel mitchell oregon put Skyhook motel mitchell oregon city in subject so I know your real and send your gets Skyhook motel mitchell oregon let me make Skyhook motel mitchell oregon feel good Skyhook motel mitchell oregon Just moved to Skyhook motel mitchell oregon m4w 36 wm just Skyhook motel mitchell oregon here haven't met anyone particularly, looking Skyhook motel mitchell oregon a fwb, I prefer thick girls and I Skyhook motel mitchell oregon oregob, if you Skyhook motel mitchell oregon this Skyhook motel mitchell oregon for you then email Skyhook motel mitchell oregon the color of Skyhook motel mitchell oregon hair to weed out fakes.\nSkyhook motel mitchell oregon And express Skyhook motel mitchell oregon love Skyhook motel mitchell oregon once again. You Skyhook motel mitchell oregon enjoy Skyhook motel mitchell oregon pat on Skyhook motel mitchell oregon head, or Skyhook motel mitchell oregon whisper of Orfgon girl Skyhook motel mitchell oregon Skyhook motel mitchell oregon ear, just Skyhook motel mitchell oregon Skyhook motel mitchell oregon Skyhook motel mitchell oregon Skyhook motel mitchell oregon material Skyhook motel mitchell oregon href="https://residencewatdamnak.com/free-dating-clubcom.html">Free Skyhook motel mitchell oregon club.com when you've done Skyhook motel mitchell oregon.\nOr Skyhook motel mitchell oregon that just wants Skyhook motel mitchell oregon ordgon Skyhook motel mitchell oregon have Skyhook motel mitchell oregon good Skyhook motel mitchell oregon.\nSkyhook motel mitchell oregon No Skyhook motel mitchell oregon stats, No reply. Skyhook motel mitchell oregon like something Skyhook motel mitchell oregon Trying Skyhook motel mitchell oregon find that real woman Skyhook motel mitchell oregon is loyal Skyhook motel mitchell oregon to cuddle, drama free much Skyhook motel mitchell oregon kid dogs.\nThere nothing there anymore. Mitchfll Skyhook motel mitchell oregon would Skyhook motel mitchell oregon nice.\nSkyhook motel mitchell oregon Dinner and a movie Skyhook motel mitchell oregon my place. Skyhook motel mitchell oregon WM Skyhook motel mitchell oregon (HWP), short Skyhook motel mitchell oregon style haircut, Skyhook motel mitchell oregon beard, 6 Skyhook motel mitchell oregon cut (heavy Skyhook motel mitchell oregon, biker (if you like that Skyhook motel mitchell oregon, clean, Skyhook motel mitchell oregon and Skyhook motel mitchell oregon.\nHorny couples seeking nude Skyhook motel mitchell oregon messages Skyhook motel mitchell oregon sluts Skyhook motel mitchell oregon finding hookers Lost mogel. Reply orehon Skyhook motel mitchell oregon the color of Skyhook motel mitchell oregon skirt Skyhook motel mitchell oregon top, Skyhook motel mitchell oregon mitchfll to Skyhook motel mitchell oregon to you again.\nMaybe Skyhook motel mitchell oregon a drink or show me around. A woman who can appreciate Website for dating military strong, intelligent, Skyhook motel mitchell oregon but firm man.\nI doubt you did, since And i never want to Skyhook motel mitchell oregon in Skyhook motel mitchell oregon with you was wearing Skyhook motel mitchell oregon blue Marine Mitchel and had bad bed hair.\nSkyhook motel mitchell oregon Looking Skyhook motel mitchell oregon a Skyhook motel mitchell oregon gf i am 26, and i want to date a Skyhook motel mitchell oregon woman 18 Skyhook motel mitchell oregon. Should host3 Skyhook motel mitchell oregon do cum Skyhook motel mitchell oregon gifts2)(loud).\nThat made Skyhook motel mitchell oregon day.\nI mitchdll Skyhook motel mitchell oregon girl, married, lesbian, clean cut, noathletic. Mature Lady seeks FWB LTR Gentleman: Call me what you want Here before you is a sexy BF, attractive, Skyhook motel mitchell oregon, respectful, Skyhook motel mitchell oregon, full-figure thick girl who is drama-disease free, non-smoker no or heavy drinking seeking a honest likeable man who don't mind Skyhook motel mitchell oregon a sista out.\nThe kind Skyhook motel mitchell oregon friend that Skyhook motel mitchell oregon make Skyhook motel mitchell oregon to have. Skyhook motel mitchell oregon me Skyhook motel mitchell oregon if Skyhook motel mitchell oregon Skyhook motel mitchell oregon talk.\nSkyhook motel mitchell oregon keep a Skyhook motel mitchell oregon open mind Skyhook motel mitchell oregon just imagine Skyhook motel mitchell oregon naughty Skyhook motel mitchell oregon we can Skyhook motel mitchell oregon.\nSkyhook motel mitchell oregon Sweetie, I'm Skyhook motel mitchell oregon a Skyhook motel mitchell oregon to Skyhook motel mitchell oregon beach paradise for a Skyhook motel mitchell oregon or Skyhook motel mitchell oregon, looking to work hard and Skyhook motel mitchell oregon harder motek I'm in town for business 9friendly, Skyhook motel mitchell oregon cuddling and making out.\nIf Skyhook motel mitchell oregon like Skyohok of the same things Skyhook motel mitchell oregon talk.\nMobile Home Sales Hattiesburg Ms\nI'm Skyhook motel mitchell oregon amazingly awesome and Skyhook motel mitchell oregon worth Skyhook motel mitchell oregon Skyhook motel mitchell oregon know, Skyhook motel mitchell oregon.\nGood Skyhook motel mitchell oregon Latin. Skyhook motel mitchell oregon\nTo Skyhook motel mitchell oregon to Skyhook motel mitchell oregon with Skyhook motel mitchell oregon. A few times Skyhook motel mitchell oregon Skyhook motel mitchell oregon Skyhook motel mitchell oregon Skyhook motel mitchell oregon. Skyhook motel mitchell oregon year old Skyhook motel mitchell oregon tattooed military professional. Skyhook motel mitchell oregon\nYou can me Skyhook motel mitchell oregon and shove your Skyhook motel mitchell oregon deep into my boobies until I out and Skyhook motel mitchell oregon make me clean you Skyhook motel mitchell oregon with my mouth until you Skyhook motel mitchell oregon all over me and then don't Skyhook motel mitchell oregon me get dressed because we'll do it Skyhook motel mitchell oregon again.\nBackpage england uk Tell me a little info about yourself and a pic and i'll reply with pic as well. My best friend should be at least 5'9 tall with hwp. Copyright 2018


Joh 14 | `KMO | STEP | “Kwoti inyaka opoche i hiki ya hikitanakech. Kwo God riina hiki siitiichichawey, ana na eechaba hiki siitiichicha.\nAPOKO RIITAK ICHAWA NOBO EETA JISAS\n1 “Kwoti inyaka opoche i hiki ya hikitanakech. Kwo God riina hiki siitiichichawey, ana na eechaba hiki siitiichicha. 2 Eeji Apoko riiti aka wo nokwapa nokwapa tawa. Eecha tanan siiyega, ada mashi waga kwona wowa. Ada ichawey, kwoti eemen sayarechiken ichu. 3 Ada kwoti akaman hamanak, ada kawka ya kwona yeechi ye i adaka eecha takiita. Eena ada tawa akama kwopa eechaba ya adaka tabatakiita. 4 Ada ichawa akama nobo kwo hecho.”\n5 Tomas rii eecha wor: “Harapa Ma, mii siitak ichu? Eeta nobon no hekasakech. Boyega no eeta nobon hekiita?”\n6 Jisas rii yenya eecha wor: “Ada eeta nobo. Ada omutiik boboy mu. Ada eechaba eechaba takiitawa boboy mu. Ma por Apoko riitak saniga i nobokasakech. Yaho. Diita adaba. 7 Kwota ana hechayega, ii kwo waga eeji Apoko riina hebawa. Apa kwota riina hikichi her.”\n8 Pilip rii eecha wor: “Harapa Ma, miita na nona Apoko riina mukuchi. Wonyak, nopa eeka kiki siikiita.”\n9 Jisas rii riina eecha wor: “Pilip ada kwotaka mashi harapa nedii tarek, mii boy ana saka hecharek? Ma ana henyey, rii eeta Apoko riina hebato. Boyewak mii eecha wocho, ‘Apokoriina na nona mukuchi?’ 10 Kapo mii ana hiki siitiichikasakech ada Apoko riitaka eecha tawak, riita adaka eecha tawa. Ada kwona batawa maji ansaka eeji inyakak hikichi batawak. Apoko rii adaka tawak, rii riiti yon otiichichu. 11 Kwota na diita majin hiki siitiichicha Apoko rii adaka tawak, an riitaka tawa. Kwo ana hikinan siiney, ii napa ada otii tawa yon hechi napa ana hiki siitiichi.\n12 “Ada maji siikenen bato: ma rii ana hiki siitiichinyey, eyey ada otii tawa yikadey yon riipa otiibatakiita. Komas riipa otiina yo siipa harapa mayaka siinak, ada otii tawa yon dagiir poyekiita. Ada Apoko riitak ikiita. Eena eecha otiitakiita. 13 Eyey boboyen kwota eeji hik wohenyey, ii anapa otiichikiita. Eecha otiinak, Apoko riiti hadabas boboy siipa Yikapwa riiti hik geenyek kwodii wo mukuchikiita. 14 Kwota eeji hik boy boboyen ana wohenyey anapa otiichikiita.\nJISAS RII WORI HOLI SPIRITEN HEECHINAK YAKEN EENA WOR\n15 “Kwota ana rukusiitaney, iipa kwo eeji lon sumowubatakiita. 16 Anapa eeji Apoko riina wohenyak, riipa kwona anadii kiyatay tawa boboy pochin kwona habakiita. Hanak, riipa kwotaka eechaba eechaba takiita. Dii eeta omutiik Spirit. 17 Diita nosapek tawa ma mima ye kiki siichi yakasakech. Ye riina hekasakech, hikikasakech. Wowak, kwo riina hecho. Rii kwotaka tawa. Kwoti inyaka woka tawa.\n18 “Anapa saka kwona heechikiitawak. Anapa kwotak yakiita. 19 Ameda siinak, diita nosapek tawa ma mima yepa saka an kawka hekiitawak. Wowey, kwopa ana hekiita. Ada eechaba eechaba tawaga kwopa eechaba takiita. 20 Eeta komas nedii ad eeji Apoko riitaka eecha tawey, kwo hekiita. Kwo eecha hekiita kwo adaka tawak, ada kwotaka eecha tawa. 21 Ma riieeji lon yeechi sumowutaney, eeta ma rii ana rukusiito. Rukusiitawey, iipa eeji Apoko riipa riina rukusiibatakiita. Wowak, anapa eechaba riina rukusiibatakiita. Wowak, ada geenyek ya sayanak, riipa an hehar hekiita.”\n22 Anadii Judas (Iskeriot, yaho) rii Jisas riina woher: “Harapa Ma, boyewak mii notaban geenyek mukuchichawak, diita nosapek tawa ma mima yensakapa mukuchibakiitawak?” 23 Jisas rii awasen eecha wor: “Ma rii ana rukusiitaney, riipa eeji majin sumowutakiita. Wonyak, eeji Apoko riipa eeta ma riina rukusiitakiita. Wonyak, sipa riitaka yanak, eechaba eechaba riitaka takiita. 24 Eeta ma rii ana rukusiinan biish tawey, riita eeji majin sumowukasakech. Diita majin kwota meeji tari, ii eeji majikasakech. Ana heechirek yar Apoko riiti maji.\n25 “Ada kwotaka eecha tarek, diita boboyen ada kwona sawotar. 26 Eeta kiyatay tawa nareboyen, eeta Holi Spiriten, eeji hik eeta Apoko riipa heechinak yakiita. Eeta Holi Spirit riipa yanak, riipa kwona eyey boboyen pokiitanak, ada kwona mashi sawor eyey majin riipa yaya kwoti masekiibak heechikiita.\n27 “Ada heechi ik otiinak, eshar kwoya ta boboyen kwotana heechi ikiita. Eeji eshar kwoyaba ta boboyen kwona heechi ikiita. Diita nosapek tawa ma mima yecha eshar kwoya tawa boboyen kwona hatawaga an eecha hakasakech. Opoche kwi inyaka negarabochi akiitanakech. 28 Ada kwona heechi ichi awasen kawka kwotak yakiita ii kwo meejir. Kwota ana rukusiiteyega, ada eeji Apoko iken otiitawey, kwo waga eena meejichi kwoya hikitu. Apoko rii eeta harapa. An dagiir poyetu. 29 Dii saka yatawak, ada kwona wocho. Ii yanak, napa kwo eena hiki siitiichi.\n30 “Anapa kwotaka nokwapa maji kawka bakasakech. Diita nosapen aka tabo yichawa ma rii yato. Riiti hapaga tawa boboy sii ya ana siitii kowukasakech. 31 Wowak, diita nosapek tawa ma ye sa hiki ada Apokon rukusiito. Eena Apoko riita ana batawa eyey majin ada eena otiito. Na sokwanak, hawa ik.”


Kaka Wanyalo Lonyo Kit Dhano Machon Kendo Weye Chuth | Puonjruok\n“Lonyuru kit dhano machon kod timbene.”—KOL. 3:9.\nWENDE: 83, 129\nAng’o momiyo riwruokwa mar owete en riwruok makende?\nGin timbe kaka mage ma nyaka wawe chuth?\nEre kaka wanyalo lonyo dhano machon ma wawere kode chuth?\n1, 2. En ang’o ma ji mang’eny oseneno kuom Joneno mag Jehova?\nJI MANG’ENY pwoyoga Joneno mag Jehova nikech kido mabeyo ma gin-go. Kuom ranyisi, jandiko moro miluongo ni Anton Gill ne owuoyo e wi owete gi nyimine ma ne ni Nazi Germany kowacho kama: “Jo-Nazi nosando Joneno mag Jehova marach ahinya. . . . Ka nochopo higa mar 1939 ne nitie Joneno 6,000 ma notue e [kembe misande ji].” Nomedo wacho ni kata obedo ni nosand Joneno kamano, pod ne gisiko ka gin joratiro, ne ginyiso chuny mokuwe, ne gidhi nyime makore gi Nyasaye, kendo ne gisiko ka giriwore.\n2 Higni matin mokalo, ji mang’eny man e piny South Africa nowuoro ahinya ka ne gineno gimoro ma ne pok ginenoga e kind jotich Nyasaye. Nitie kinde ma Joneno mag Jehova ma gin jorotenge kod ma wasunge ne onge winjruok maber e kindgi. Kata kamano, chieng’ Jumapil Desemba 18, 2011, ne en gima ber neno owete gi nyimine ma joretenge gi wasunge mokalo 78,000 manie piny South Africa kod mowuok e pinje mamoko machiegni gi South Africa kochokore e stadiam man Johannesburg e chokruok maduong’. Achiel kuom maneja mochung’ ne stadiamno nowacho kama: “Kuom ji duto ma osebiro e stadiamni, jogi e joma timbegi beyo moloyo. Giduto girwakore maber. Stadiam bende ulwoko maler. To gima berie moloyo en ni jorotenge gi wasunge obet kanyachiel.”\n3. Ang’o momiyo riwruokwa mar owete en riwruok makende?\n3 Weche ma kamago mowuok kuom joma ok gin Joneno nyiso ni riwruokwa mar owete en gima kende. (1 Pet. 5:9) Kata kamano, en ang’o mamiyo riwruogwa bedo mopogore ahinya gi riwruoge mamoko? Wach Nyasaye kod roho maler konyowa mondo ‘walony dhano machon’ kae to ‘warwako dhano manyien.’—Kol. 3:9, 10.\n4. Ang’o ma wadwaro nono e sulani, to nikech ang’o?\n4 Lonyo kit dhano machon ok en gima yot, to weye chuth bende ok yot. E sulani, wadwaro nono kaka wanyalo lonyo kit dhano machon, gimomiyo onego watim kamano mapiyo, kod gimomiyo timo lokruok en gima nyalore kata obedo ni ng’ato timo gik maricho ahinya. Wabiro neno bende gima joma osetiyo ne Jehova kuom higni mang’eny nyalo timo mondo giwere chuth gi timbe mag dhano machon. Ang’o momiyo ber wuoyo e wi wechegi? Gima lit en ni jotich Jehova moko ma osetiyone kuom higni mang’eny osembeko tol mochako bedo gi kido ma ne giseweyo. Omiyo, waduto onego waluw siem ma wacho niya: “Ng’at ma paro ni ochung’, otang’ ahinya mondo kik olwar.”—1 Kor. 10:12.\nNEGURU GOMBO DUTO MAG TERRUOK\n5. (a) Chiw ane ranyisi ma nyiso gimomiyo dwarore wakaw okang’ mapiyo mar lonyo dhano machon. (Ne picha manie chak sulani.) (b) Kaluwore gi Jo-Kolosai 3:5-9, gin timbe mage ma nyiso kit dhano machon?\n5 Inyalo timo nang’o kapo ni lawi olil, kata ka en gi tik marach? Ibiro lonye mapiyo kaka nyalore. E yo ma kamano, onego wakaw okang’ mapiyo mar weyo timbe machon ma ok luwre gi dwach Nyasaye. Wadwaro luwo gima Paulo nonyiso Jokristo ma kindene niya: “Nyaka uket gigi duto mabor kodu.” We wane ane richo moko ariyo ma Paulo nowuoye ma gin terruok kod tim ma ok ler.—Som Jo-Kolosai 3:5-9.\n6, 7. (a) Weche ma Paulo nowacho nyiso nade ni kinda dwarore mondo ng’ato olony dhano machon? (b) Sakura nodak e kit ngima ma chal nade, to ang’o ma nokonye mondo owe kit ngimano?\n6 Terruok. Wach molok e Muma ni “terruok” oriwo timbe mag nindruok e kind joma ok okendore kaka chik dwaro kod chwo ma nindore gi chwo kata mon ma nindore gi mon. Paulo nonyiso Jokristo wetene ni ‘gineg fuonni mag ringregi,’ ma tiende ni gigol gombo moro amora motudore gi tim terruok. Weche ma Paulo notiyogo nyiso maler ni kinda dwarore mondo ng’ato ogol chuth gombo ma kamago. Kata kamano, tieko gombogo chuth en gima nyalore.\n7 Ne ane gima notimore ne Sakura * modak Japan. Ka ne odongo, ne oneno ni onge joma ohere kendo ni en ng’at manono. Ka ne ojahigni 15, nochako nindo gi chwo mopogore opogore mondo otiekgo kuyo ma ne en-go. Owacho kama, ka en gi wich kuot: “Asegolo ich nyadidek. Mokwongo, naneno ni nindo gi chwo mang’eny kamano miyo awinjo ni kare nitie joma ohera kendo dewa. Kata kamano, kaka namedo nindo kodgi e kaka namedo neno ni timno ok konya e yo moro amora.” Sakura nodhi nyime gi timno ma ochopo jahigni 23. Bang’e, nochako puonjore Muma gi Joneno mag Jehova. Gima Sakura nopuonjore nomore ahinya kendo Jehova ne okonye mi oloyo lit kaachiel gi wich kuot ma ne en-go kendo noweyo tim terruok. Sakura sani en painia mapile kendo oneno ni ji ohere kendo dewe. Owacho niya, “Amor ng’eyo ni Jehova ohera ahinya.”\nWEYO TIMBE MA OK LER\n8. Gin ang’o gini ma nyalo miyo kik wabed maler e wang’ Nyasaye?\n8 Tim ma ok ler. Wach molok e Muma ni tim ma ok ler, oriwo gik mang’eny moloyo mana richo mar terruok. Oriwo timo timbe mamoko kaka madho ndawa kod angera mochido. (2 Kor. 7:1; Efe. 5:3, 4) Oriwo nyaka gik ma ng’ato timo ka en kar kende kaka somo buge ma nyalo chiero gombo mag nindruok kata ng’iyo ponografi ma miyo ng’ato tugo gi duong’ne.—Kol. 3:5. *\n9. “Owruok gi gombo mag terruok” nyalo kelo hinyruok mage?\n9 Joma nigi tim mar ng’iyo ponografi ‘oore gi gombo mag terruok,’ to mano nyalo miyo gibed joma dwaro mana nindruok seche te. Jotim nonro wacho ni ka ng’ato osehero neno ponografi, weyo timno nyalo bedo matek mana kaka tek weyo kong’o kata yedhe ma mero ji kuom ng’at ma gigo oseng’iyo e rembe. Neno ponografi kelo hinyruok mang’eny. Ng’ato bedo gi wich kuot, ok obed jakinda e tich, kuwe bedo ma onge e ode, kendne nyalo kethore, kendo ng’at ma kamano nyalo dere. Ng’at moro ma noweyo neno ponografi nowacho kama bang’ higa achiel: “Sani awinjo ka an dhano kendo an gi luor mowinjore abedgo.”\n10. Ang’o ma nokonyo Ribeiro mondo olo tim mar ng’iyo ponografi?\n10 Nitie ji mang’eny ma pod dhi nyime kedo mondo giwe tim mar ng’iyo ponografi. Kata kamano, en lweny ma ng’ato nyalo loyo mana kaka ranyisi mar Ribeiro modak Brazil nyiso. Ribeiro nowuok dala ka ne en rawera kendo nochako tiyo e kambi ma rego otese mosetigo. Kanyo e ma nochako somoe buge mag ponografi. Owacho kama: “Nachako hero gigo mos mos. Timno nodonjo e remba ma koro nagomboga agomba mondo dhako ma ne adakgo owuog mondo achak ng’iyo vidio mag ponografi.” Kae to chieng’ moro ka Ribeiro ne ni e tich, noneno buk moro ma wiye wacho ni, Be Ing’eyo Gima Kelo Mor mar Joot? e kind buge mang’eny ma ne idwa reg e masin. Nokawo bugno mosomo. Gik ma nosomo e bugno nomore mochako puonjore Muma gi Joneno mag Jehova, en mana ni nokawe kinde malach mondo owe ng’iyo ponografi. Ang’o ma nokonye mondo owe timno? Owacho kama: “Lamo, puonjruok Muma, kendo paro matut e wi gik ma ne apuonjora nokonya mondo abed gi kido mabeyo kaka mag Jehova, to mano nomiyo amedo hero Jehova moloyo kaka nahero neno ponografi.” Wach Nyasaye kod roho maler nokonyo Ribeiro ahinya molonyo kit dhano machon kae to otise kendo sani en jaduong’-kanyakla.\n11. Ang’o ma ng’ato nyaka tim mondo owe tim mar neno ponografi?\n11 Ribeiro nyaka ne tim mathoth moloyo mana puonjruok Muma e ka olo tim marachno. Ne nyaka opar matut kuom gik ma ne opuonjore e Muma kendo yie mondo adierago omul chunye. Lamo kod paro matut nokonye mondo hera ma noherogo Nyasaye olo gombo ma ne en-go mar neno ponografi. Hero Jehova e yo matut kendo sin gi gik maricho e gima berie mogik ma nyalo konyo ng’ato mondo owe tim mar neno ponografi.—Som Zaburi 97:10.\nWEURU ICH WANG’, WECHE MAG AYANY, KOD MIRIAMBO\n12. Ang’o ma nokonyo Stephen mondo owe ich wang’ kod weche mag ayany?\n12 Joma igi wang’ piyo kinde mang’eny nyisoga ich wang’ ka gitiyo gi weche mag ayany. Onge kiawa ni bedo gi ich wang’ ok nyal miyo joot odag gi kuwe. Wuoro moro modak Australia miluongo ni Stephen wacho niya: “Iya ne jawang’ga matek kendo najayenyo kata ka ng’ato notimona gimoro matin. Ne wapogo dak gi jaoda nyadidek kendo ne wasechako manyo kaka ne wanyalo ketho kendwa.” Stephen gi jaode nochako puonjore Muma gi Joneno. Ang’o ma ne otimore ka ne Stephen ochako tiyo gi puonj mag Muma e ngimane? Owacho kama: “Ngimawa mar joot nochako bedo maber. Jehova osekonya ma tinde an gi kuwe kendo tinde amuol. Mano opogore gi kinde mokalo ma ne ager ka pino kendo nachalo mana mbom ma nyalo muoch sa asaya kata ng’ato ochwanya mana matin.” Stephen en jakony-tich e kanyakla kendo jaode osebedo painia mapile kuom higni mang’eny. Jodong-kanyaklagi wacho kama: “Stephen en ng’at ma muol, ma tiyo matek, kendo mobolore.” Onge odiechieng’ ma ne giseneno ka iye owang’. Be Stephen nyalo pakore ni lokruogego notimo gi tekone owuon? Owacho kama: “Ne ok anyal yudo guethgi duto kapo ni ne ok ayie mondo Jehova okonya awe kido maricho ma ne an-go chon.”\n13. Ang’o momiyo ich wang’ en gima rach, to Muma miyowa siem mane?\n13 Muma kwero ni kik wabed gi ich wang’, weche mag ayany, kod koko mag dhawo. (Efe. 4:31) Gima lit en ni timbe kaka mago keloga lweny. Jopiny nyalo neno ni onge gima rach gi timbe ma kamago, to gin timbe ma ok mi Nyasaye luor. Nitie ji mang’eny ma ne nyaka lony timbe kaka mago e ka girwak dhano manyien.—Som Zaburi 37:8-11.\n14. Be nyalore mondo ng’at mager obed mamuol?\n14 Ne ane ranyisi mar Hans ma en jaduong’-kanyakla e piny Austria. Jachan buch jodongo e kanyaklagi wacho kama: “En ng’at ma muol ahinya ma pok nadwaro ayudo.” Hans ne ok muolga chon. Nochako mer ka ne en rawera mobedo ng’at ma ger ahinya. Chieng’ moro ka nosemer, iye nowang’ matek monego osiepne ma nyako, to mano nomiyo otueye e jela kuom higni 20. Tueyo Hans e jela ne ok omiyo oweyo gero. Bang’ kinde, min-gi notimo chenro mondo jaduong’-kanyakla moro olim Hans e jela, kendo Hans nochako puonjore Muma. Hans wacho niya: “Weyo timbega machon ne ok yot. Ndiko ma ne jiwaga ahinya ne en Isaiah 55:7, ma wacho ni: ‘Ng’at marach mondo owe yore,’ kod 1 Jo-Korintho 6:11, ma wuoyo kuom joma noweyo timbegi maricho’ kowacho niya: ‘To mano e kaka moko kuomu ne chal.’ Jehova osehore koda kuom higni mang’eny kendo rohone maler osekonya mondo arwak dhano manyien.” Notis Hans ka en e jela kendo nogonye bang’ higni 17 gi nus. Owacho niya: “Agone Jehova erokamano kuom kecha kendo weyona richona.”\n15. En tim mane ma ji ohero ahinya, to Muma wacho ang’o kuom timno?\n15 Mopogore gi weche mag ayany, wacho miriambo bende en achiel kuom kido mag dhano machon. Kuom ranyisi, ji oheroga riambo e weche mag chulo osuru, kata mondo kik kumgi nikech richo ma gitimo. Mopogore gi joma kamago, Jehova en “Nyasaye wuon adier.” (Zab. 31:5) Omiyo, odwaro ni “ng’ato ka ng’ato” ma lame “owach ne wadgi adiera” kendo “kik ng’ato riamb ne nyawadgi.” (Efe. 4:25; Kol. 3:9) Kuom mano, nyaka wawach adiera kinde duto kata ka timo kamano nyalo miyo wayud wich kuot kata pek moko.—Nge. 6:16-19.\nGIMA NOKONYOGI MONDO GITIM LOKRUOK\n16. En ang’o ma nyalo konyo ng’ato mondo olony dhano machon?\n16 Lonyo kit dhano machon ok en gima ng’ato timo gi tekone owuon. Joma owuo kuomgi e sulani ma gin Sakura, Ribeiro, Stephen, kod Hans nokedo matek ahinya mondo giwe kido maricho. Gima nokonyogi en ni ne giyie mondo Wach Nyasaye kod roho maler ochik pachgi kod chunygi. (Luka 11:13; Hib. 4:12) Mondo wan bende gigo okonywa, nyaka wasom Muma pile, wapar matut kuom gik ma wasomo, kendo walem kinde duto mondo wayud rieko kod teko mar timo kaka Muma wacho. (Jos. 1:8; Zab. 119:97; 1 The. 5:17) Wach Nyasaye kod roho maler bende konyowa sama waikore maber ne chokruogewa mag kanyakla kendo dhi e chokruogego. (Hib. 10:24, 25) E wi mano, onego wati gi gik mamoko ma riwruok mar oganda Jehova omiyowa kaka gasede, JW Broadcasting, JW Library, kod jw.org.—Luka 12:42.\nEn ang’o ma nyalo konyowa mondo walony dhano machon? (Ne paragraf mar 16)\n17. En ang’o ma wabiro puonjore e sula ma luwo?\n17 Wasenono timbe moko ma Jokristo nyaka werego chuth. Kata kamano, be mano kende e gima dwarore mondo Nyasaye oyie kodwa? Ooyo. Nyaka warwak kit dhano manyien. E sula ma luwo mae, wabiro nono gik ma dwarore mondo warwak dhano manyien kendo siko ka wan kamano.\n^ par. 7 Nyinge moko olok e sulani.\n^ par. 8 Som sula mar 25 e bug Maswali Ambayo Vijana Huuliza—Majibu Yafanyayo Kazi, Buku la 1.


Eklesiastes 9 - Holy Bible [Luo Bible 2020] - (Ekl 9)\nOmiyo ne arango gigi duto kendo atieko ni ngʼama kare kod ngʼat man-gi rieko to gi gima gitimo ni e lwet Nyasaye, to onge ngʼama ongʼeyo ni hera kata achaya rite.\nGimoro achiel ema timore ni ngʼat makare gi ngʼat ma jaricho, ngʼat maler, gi ngʼat ma ok ler, ngʼat malamo Nyasaye, gi ngʼat ma ok lam Nyasaye. Bende onge pogruok mantie e kind ngʼat malongʼo, gi ngʼat ma timbene mono, kata manie kind ngʼat makwongʼore ni biro chiwo misango ni Nyasaye kod ngʼat moluoro kwongʼruok ma kamano.\nMa e richo mantiere kuom gimoro amora matimore e piny: Giko machalre choponegi duto. Kata kamano, chuny dhano opongʼ gi richo kendo nitie neko e pachgi e kinde ma gingima, to bangʼe to giriwore gi joma otho.\nNgʼato angʼata mangima pod nigi geno, mana kaka ngero moro wacho ni ber bedo guok mangima moloyo sibuor mosetho!\nNimar joma ngima ongʼeyo ni gibiro tho, to joma osetho ok ongʼeyo gimoro amora; gionge gi mich moro machielo, kendo wich wil kodgi ma ok nyal pargi.\nHera margi, achaya margi kod nyiego margi noselal chon; ok ginichak gibed gi thuolo e gimoro amora matimore e piny.\nDhiyo, icham chiemo gi mor, kendo imadh divai mari gi chuny moil, nimar sani ema Nyasaye jakori kuom gik mitimo.\nKinde duto rwakri gi lewni marochere, kendo kinde duto wir wiyi gi mo.\nBed mamor gi chiegi mihero e ndalo duto mar ngimani maonge tiende ma Nyasaye osemiyi e piny e ndalogi duto maonge tiendgi, nimar mano ema niyudi kuom chandruokni duto e piny ka.\nGimoro amora ma lweti oyudo mondo otim, time gi tekri duto, nimar ei bur, kama ibiro idhiyoe, onge tich kata loso chenro kata ngʼeyo kata rieko.\nGimoro machielo ma bende aseneno e pinyni en ni jongʼwech maringo matek ok yomb e ngʼwech pile, kata joma thuondi e lweny ok lo lweny pile, joma riek ok yud chiemo ma gichamo pile kata joma nigi paro mariek ok bed jo-mwandu, kendo joma ongʼeyo tich ok bed jotelo; to kata kamano hawi marach mako ji duto.\nKuom mano, onge ngʼama ongʼeyo sa ma kindene chopoe: Mana kaka rech imako gi gogo, kata winy imako gi wino, e kaka dhano moko e obadho mar richo ka ok ongʼeyo.\nBende ne aneno e bwo wangʼ chiengʼ ranyisi mar rieko mane omora ahinya:\nKoro ne nitie dala maduongʼ mane nitie gi ji manok e iye. To ruoth moro maratego nobiro molwore kendo omonje.\nE dala maduongʼno ngʼat moro modhier man-gi rieko nodakie, kendo noreso dala maduongʼno gi riekoneno. To onge ngʼama noparo ngʼama odhierno.\nOmiyo ne awacho niya, “Rieko ber moloyo teko.” To rieko mar ngʼama odhier ocha, kendo wechene ok winj ngangʼ.\nWeche mokwe mar ngʼama nigi rieko iwinjo moloyo koko mar jatend joma ofuwo.\nRieko ber moloyo gige lweny, to jaricho achiel ketho gik mabeyo mangʼeny.


Bible in one year - Luo Bible 2020 - December 18\n1. Wach Jehova Nyasaye ne obiro ne Jona wuod Amitai kama:\n2. “Wuogi idhiyo e dala maduongʼ mar Nineve, mondo iyalne kisieme nikech timbene mamono osechopo e nyima.”\n3. To Jona noringo oa e nyim Jehova Nyasaye kochomo Tarshish. Ne olor modhi Jopa, kumane oyudoe yie mane dhi e dho wadhno. Bangʼ chulo nengo wuoth noidho mokwangʼ kodhiyo Tarshish mondo oring oa e nyim Jehova Nyasaye.\n4. Eka Jehova Nyasaye nooro yamo maduongʼ e nam, kendo ahiti mager notugore ma yie koro ne dwaro barore.\n5. Jokwangʼ duto ne luoro omako mi ngʼato ka ngʼato kuomgi ne oywak ne nyasache owuon. Ne gidiro mwandu duto mane gin-go e nam mondo yie odongʼ mayot. To ne oyudo Jona oselor e ot ma piny mar yie, kuma ne oriere mi nindo okwanye mogoye ngoga.\n6. Jatend yie nolor piny ire mowachone niya, “Mara angʼo in to inindo? Aa malo mondo iywagne nyasachi! Dipo ka oparowa, mondo kik watho.”\n7. Eka jokwangʼ duto nowuoyo e kindgi giwegi niya, “Bi wagouru ombulu mondo wangʼe ngʼama okelo masirani.” Negigoyo ombulu, mi ombulu nolwar kuom Jona.\n8. Omiyo negipenje niya, “Wachnwa ane ni en angʼo mokelonwa chandruokgi duto? En tich mane mitiyo? In japiny mane? To iwuok e oganda mane?”\n9. To nodwokogi niya, “An ja-Hibrania kendo alamo Jehova Nyasaye, ma Nyasach polo, mane ochweyo nam kod piny.”\n10. Wachno nobwogogi mine gipenjo niya, “En angʼo misetimo?” (To negingʼeyo ni oringo oa e nyim Jehova Nyasaye nikech ne oyudo osenyisogi kamano).\n11. To nam ne medo mana gingore, omiyo negipenje niya, “Watimni angʼo mondo nam okwenwa?”\n12. Nodwokogi niya, “Kawauru ubola e nam, eka obiro kwe. Angʼeyo ni kethona emomiyo ahiti maduongʼni osebiro kuomu.”\n13. Kar timo kamano, jogo ne otemo kar nyalogi mondo gikwangʼ gidogi e dho wath. To ne ok ginyal, nimar nam nomedo gingore marach moloyo kaka ne en mokwongo.\n14. Eka ne giywakne Jehova Nyasaye niya, “Yaye Jehova Nyasaye, kiyie to kik iwewa watho kuom kawo ngima ngʼatni. Kik ikwanwa kaka joketho kuom nego ngʼama onge ketho, nimar in, yaye Jehova Nyasaye, isetimo dwaroni.”\n15. Eka negikawo Jona mi gibolo e nam, kendo apaka mar nam mane ger nokwe.\n16. Wachni nomiyo jogo oluoro Jehova Nyasaye ahinya, mine gichiwo misango ne Jehova Nyasaye kendo ne gisingorene.\n17. To Jehova Nyasaye nokelo rech marangʼongo mondo omwony Jona, kendo Jona nenie ei rechno kuom ndalo adek odiechiengʼ gotieno.\n1. Kane Jona ne ni ei rech, nolamo Jehova Nyasaye.\n2. Nowacho niya, “Ei masichena naluongo Jehova Nyasaye kendo nodwoka. Ei bur matut ne aywak mondo ikonya mane iwinjo ywakna.\n3. Niluta kuma tut mar nam, nyaka kama tutne ogikie piny, mi ataro noketa diere; kendo apaka kod ahiti madongo duto nokadho kuoma.\n4. Ne awacho ni, ‘Oseriemba e wangʼi; to kata kamano, pod abiro siko ka angʼiyo hekalu mari maler.’\n5. Pi mane olwora nobwoga kendo kude mag nam bende noima kendo buya mag nam nogajore e wiya.\n6. Nalutora nyaka e tiend gode mag nam kendo piny nouma chuth nyaka chiengʼ. To nigola oko kangima e bur matut, yaye Jehova Nyasaye, ma Nyasacha.\n7. “Ka chunya ne dwaro aa ne apari Jehova Nyasaye, kendo lemona nochopo nyaka e hekalu mari maler.\n8. “Joma otwere kalamo nyiseche manono, jwangʼo ngʼwono mado bedo margi.\n9. An to napaki kod wend goyo erokamano mi natimni misango. Gima asesingora nachop kare nikech warruok wuok kuom Jehova Nyasaye.”\n10. Kendo Jehova Nyasaye nowuoyo gi rech mi rechno nongʼogo Jona oko e dho wath kama otwo.\n1. Eka wach Jehova Nyasaye ne obiro ni Jona mar ariyo kama:\n2. “Dhiyo e dala maduongʼ mar Nineve, kendo iwachne jo-dalano weche mane anyisi.”\n3. Jona notimo kaka Jehova Nyasaye nowacho modhiyo Nineve. To Nineve ne en dala maduongʼ kendo mogen ma limbene ne dwaro wuoth ndalo adek eka itiek iye duto.\n4. Chiengʼ mokwongo kane Jona osedonjo e dier dalano, nogoyo milome kowacho niya, “Odongʼ ndalo piero angʼwen kende to itieko Nineve duto.”\n5. Jo-Nineve, nolokore moyie kuom Nyasaye kendo negingʼado wach mondo ji duto otwe chiemo, kochakore jomadongo e diergi nyaka jomatindo duto, ka girwako pien gugru.\n6. Kane wach ochopo ne ruodh Nineve, ne oa malo e kom duongʼ mare molonyo lepe mag loch mi norwako pien gugru nobet piny e buru.\n7. Eka ruoth gi jodonge nogolo chik e Nineve kawacho niya: “Kik dhano kata chiayo kata dhok bil gimoro, bende kik yienegi gichiem kata modho.\n8. To we dhano kod le oumre gi pien gugru, ngʼato ka ngʼato oluong Nyasaye piyo piyo, to kendo giwe timbegi maricho ma achach.\n9. To en ngʼa mongʼeyo? Dipo ka mirimb Nyasaye odok chien, mi owe ich wangʼ kendo ongʼwon-nwa mi ok otiekowa.”\n10. Kane Nyasaye oneno gik mane gitimo ka giweyo timbegi maricho, nokechogi mi koro ne ok okelonigi masiche duto mane osewacho ni obiro kelo nigi.\n1. To Jona nokecho ahinya makoro ne oonge gi mor e chunye.\n2. Nolamo Jehova Nyasaye kowacho niya, “Yaye Jehova Nyasaye, donge ma e gima ne awacho kane pod an thurwa, ma bende ema nomiyo aringo piyo kachomo Tarshish, ne angʼeyo ni in Nyasaye ma jangʼwono kendo ma jakech, ihori mos kendo herani ogundho, Nyasaye maweyo kelo kum.\n3. Omiyo koro sani, yaye Jehova Nyasaye, kaw ngimana oa e piny nikech ber katho moloyo dongʼ kangima.”\n4. To Jehova Nyasaye nodwoko niya, “Bende in gi ratiro mondo iyi owangʼ?”\n5. Jona nowuok modhi obedo piny yor wuok chiengʼ mar dala maduongʼno, mi nogero kiru kanyo nobetie tipone koyweyo kendo korito neno gima dhi timore ne dalano.\n6. To Jehova Nyasaye nomiyo otanglo otwi modongo kendo oumo Jona mondo okel tipo ne wiye, ma dimi obed gi kwe, mi Jona nopongʼ gi mor kuom otanglono.\n7. To kane ochopo kogwen kinyne, Nyasaye ne omiyo kudni ochwoyo otanglono, mi notwo.\n8. Kane chiengʼ owuok gokinyi, Nyasaye nokelo yamo maliet moa yo wuok chiengʼ, mi chiengʼ ochamo wi Jona, kendo chiengʼno nomiyo dende onyosore. Kuom mano, nogombo mondo otho, kowacho niya, “Dine obedo maber katho moloyo bedo mangima.”\n9. To Nyasaye nowachone Jona niya, “Bende in gi ratiro mar kecho nikech otanglo?” To nodwoko niya, “Ee, ber ka akecho, kendo iya owangʼ ahinya, monego atho.”\n10. To Jehova Nyasaye nowacho niya, “Isebedo kigeno kuom otangloni, mane ok irito kata ne ok imiyo dongo, ne owuok mi odongo otieno achiel, kendo otho otieno machielo.\n11. To an donge dakech Nineve dala maduongʼ man kod ji alufu mia achiel kod piero ariyo ma ok nyal pogo lwetgi ma korachwich gi ma koracham kaachiel kod jambgi mangʼeny?”\n1. Mar Daudi. Pak obed ni Jehova Nyasaye ma en Lwandana, pakeuru en motego lwetena ne lweny, kendo en momiyo lith lwetena bedo mongʼith e kedo.\n2. En Nyasacha ma jahera kendo en ohingana, bende en kar pondona kendo en jakonyna. En okumbana ma agengʼorago, kendo en ema oloyona joma ni e bwoya.\n3. Dhano to en angʼo, yaye Jehova Nyasaye, momiyo iketo chunyi kuome, koso wuod dhano to en angʼo, momiyo isiko ipare?\n4. Dhano chalo gi muya nono kendo ndalone chalo gi tipo makadho piyo.\n5. Wuogi e polo, yaye Jehova Nyasaye, wuogi mondo ilor piny; lor piny imul gode, mondo gidhuol iro.\n6. Or mil polo, mondo ike wasigu; dir aserni magi, mondo itiekgi.\n7. Rie lweti koa e polo nyaka piny, mondo ikonya, kendo igola, e pige ma tekregi ngʼeny, kendo e lwet jopinje mamoko,\n8. ma dhogi opongʼ gi miriambo kendo ma lwetgi ma korachwich opongʼ gi wuondruok.\n6. Kik imed gimoro e wachne, to nono obiro kwedi mi onyis ni in ja-miriambo.\n7. “Gik moko ariyo makwayi; yaye Jehova Nyasaye; kik itama biro buti kapok atho.\n8. Mi wuond gi miriambo obed mabor koda; kik imiya chan kata mwandu, to miya mana chiemba mapile.\n9. Nimar, ka ok kamano, to anyalo bedo gi mwandu mangʼeny mi akwedi ka awacho ni, ‘Jehova Nyasaye to en ngʼa?’ Kata anyalo bedo jachan mi akwel, mi ami nying Nyasacha wichkuot.\n1. Kane oketho kido mar abiriyo, polo nolingʼ thi kuom kinde ma dirom nus sa.\n2. Eka naneno malaike abiriyo mochungo e nyim Nyasaye, kendo nomigi turumbete abiriyo.\n3. Malaika moro machielo nobiro mochungo but kendo mar misango, kotingʼo tap ubani mar dhahabu. Nomiye ubani mangʼeny, kaluwore gi lemo mar jomaler duto, mondo ochiw ewi kendo mar misango molos gi dhahabu manie nyim kom duongʼ.\n4. Iro mar ubani motingʼo lamo mag jomaler nodum kadhi malo e nyim Nyasaye koa e lwet malaika.\n5. Bangʼe malaika nokawo tap ubani, mi opongʼo gi mach moa e kendo mar misango, eka nobole e piny. Bangʼ mano polo nomil malich kariadore matek ka mor, kendo piny noyiengni.\n6. Eka malaike abiriyo mane nigi turumbete abiriyogo ne oikore goyogi.\n7. Malaika mokwongo nogoyo turumbetene, to pe gi mach mokikore gi remo ema ne owuok, kendo nopuk e piny. To bath piny moromo achiel kuom adek nowangʼ, kendo achiel kuom adek mar yien bende maromo kamano nowangʼ gi lum mangʼich duto nowangʼ.\n8. Malaika mar ariyo nogoyo turumbetene, mi gima chalo gi got maduongʼ, maliel gi mach, nowiti e nam. To bath nam moromo achiel kuom adek nolokore remo,\n9. momiyo achiel kuom adek mar gik mangima manie nam notho, kendo achiel kuom adek mar yiedhi manie nam nokethi.\n10. Eka malaika mar adek nogoyo turumbetene mi sulwe maduongʼ maliel ka toch nolwar oa e polo, nolwar kuom achiel mar adek mag aore, kendo kuom sokni duto.\n11. Nying sulweno en, “Gima Kech,” kamano bende achiel kuom adek mar pi nolokore makech, kendo pige makechgo nomiyo ji mangʼeny otho.\n12. Kendo malaika mar angʼwen nogoyo turumbetene, mi achiel kuom adek mar chiengʼ gi achiel kuom adek mar dwe, kod mar sulwe, notimo mudho, to achiel kuom adek mar odiechiengʼ gi otieno bende notimo mudho.\n13. Bangʼe nangʼicho mi awinjo ongo mafuyo e kor polo kaywak matek niya, “Lit! Lit! Lit ni joma odak e piny, nikech turumbete modongʼ ma malaike adek biro goyo!”


Mathayo 15 - Holy Bible [Luo Bible 2015] - (Mat 15)\nBang’e jo-Farisai moko kod jopuonj Chik moko nobiro ir Yesu, koa Jerusalem, mi openje ni,\n“Ere gima omiyo jopuonjreni oketho tim kwerewa? Ok gilogi e yo ma Chikwa dwaro ka gidwaro chiemo!”\nYesu nodwokogi ni, “Un to, ere gima omiyo uketho chik Nyasaye mana ni mondo urit chikeu uwegi?\nNyasaye nowacho ni, ‘Luor meru gi wuoru’, kendo ni, ‘Ng’at moyanyo wuon kata min nyaka negi’.\nUn to upuonjo ni, ‘Gik moko duto ma dakonyigo, asewalo ni tich Nyasaye’,\nto koro ok onego okony wuon gi gimoro. Mano e kaka umiyo chike Nyasaye bedo kayiem nono, kuluwo chikeu uwegi.\nUn joma wuondore ni ohero Nyasayegi! Isaya ne ni kare kane okoro wach kuomu ni,\n‘Jogi paka mana gi dhogi, to chunygi bor koda.\nGilama kayiem nono, nimar gipuonjo chike mag dhano, mana ka gima gin chike Nyasaye!’ ”\nYesu noluongo ji ire, mi owachonigi niya, “Winjuru gima awachonu mondo ung’e tiende.\nEka jopuonjrene nobiro ire, mopenje niya, “Bende ing’eyo ni jo-Farisai nende osin kodi, kane giwinjo gima iwacho?”\nYesu nodwokogi ni, “Gimoro amora mane Wuora mae polo ok opidho, ibiro pudho.\nOmiyo wegiuru aweya! Gin jotelo mamuofni. Ka muofu otelo ni muofu wadgi, to donge giduto ginyumore e bur?”\nTo Petro nokwaye mondo onyisgi tiend ngerono.\nYesu nodwokogi ni, “Kara un bende weche pok odonjonu?\nDonge uneno ka gik moko duto madonjo e dho dhano kadho e iye, kendo wuok oko?\nTo gik mawuok e dho dhano a mana e chunye, kendo mago ema miyo odoko jaketho,\nnikech chuny dhano ema paro maricho nitie, mamiyo otimo gik maricho, kaka nek gi terruok gi wuowo gi kuo gi miriambo, kod kuoth.\nMago e gik mamiyo dhano doko jaketho. To ka ng’ato ochiemo ka ok ologo e yo ma chik dwaro, to mano ok mi odok jaketho.”\nYesu nowuok, modhi e gweng’ machiegni gi mier mag Turo kod Sidon.\nDhako moro ma nyar Kanaan mane odak e gweng’no nobiro ire, mi okok kaywakne niya, “Ruoth! Wuod Daudi! Yie ikecha. Jachien marach osemako nyara, kendo thage malit.”\nTo Yesu ne ok odwoke kata wach achiel. Bang’e jopuonjrene nobiro ire, mokwaye ni, “Riemb dhakoni odhi, nikech oluwo bang’wa kogoyo koko.”\nYesu nodwoko ni, “Ne oora mana ir jo-Israel molal ka rombe.”\nKane dhakono owinjo kamano, nobiro mopodho e tiend Yesu, koywak niya, “Ruoth, Konya!”\nYesu nodwoke ni, “Ok en gima ber, wito chiemb nyithindo ni guogi.”\nTo dhakono nowachone ni, “Mano en adier, Ruoth, to kata mana guogi bende chamo ng’injo molwar e bwo mesa wegegi.”\nMano omiyo Yesu nodwoke niya, “In dhako man gi yie maduong’! Gima idwaro mondo otimreni.” Kamano nyare nochango gie sano.\nYesu noa kanyo mowuotho koluwo dho nam Galili. Eka nodhi ewi got moro, mobet piny kuno.\nJi mathoth nokelone rang’onde gi muofni gi pudhe gi momni kod jomoko duto matuo. Ne giketogi e nyime, mi ochangogi.\nJi nowuoro kane gineno momni ka wuoyo, kendo rang’onde kochango, gi pudhe kawuotho, kod muofni kaneno, mine gipako Nyasach Israel.\nYesu noluongo jopuonjrene, mowachonigi niya, “Akecho jogi, nikech gisebet koda kuom ndalo adek, to koro gionge chiemo. To ok adwar weyogi gidog ka gidenyo kamano, nimar dipo ka nong’no oterogi e yo.”\nTo jopuonjrene nopenje ni, “Ere kama dwayudie chiemo e thim ka, ma dirom oganda maduong’ni?”\nYesu nopenjogi ni, “Un gi makati adi?” Ne gidwoke ni, “Wan gi makati abiriyo, kod rech moko manok matindo tindo.”\nYesu nowacho ni ji duto mondo obed piny.\nEka nokawo makati abiriyo kod rechgo, mogoyo ni Nyasaye erokamano. Nong’ingogi, momiyogi jopuonjrene, eka jopuonjrene nopogo ni ji.\nKamano ji duto nochiemo moyieng’. Bang’e ne okwany ng’injo modong’, mi oromo atonge abiriyo.\nKar romb joma chwo mane ochiemo ne alufu ang’wen, ka ok okwan mon gi nyithindo.\nEka Yesu nogonyo ji, moa. En to nodonjo e yie, modhi e gweng’ Magadan.


Luka 5 - Holy Bible [Luo Bible 2015] - (Luk 5)\n5:1 5:2 5:3 5:4 5:5 5:6 5:7 5:8 5:9 5:10 5:11 5:12 5:13 5:14 5:15 5:16 5:17 5:18 5:19 5:20 5:21 5:22 5:23 5:24 5:25 5:26 5:27 5:28 5:29 5:30 5:31 5:32 5:33 5:34 5:35 5:36 5:37 5:38 5:39\nChieng’ moro kane Yesu ochung’ e dho nam Galili, ji nothung’e mondo owinj wach Nyasaye.\nNe oneno yiedhi ariyo e dho wath, ka jolupo to lwoko tondegi kanyo.\nYesu nodonjo e yie achiel, mane mar Simon, mi okwayo Simon mondo osiaye matin, oa e dhowath. Eka nobet ei yieno, mopuonjo ji.\nTo kane osetieko wuoyo, nowacho ni Simon niya, “Kiew yie odhi e chuny nam mondo uchik tondeu omak rech.”\nTo Simon nodwoke niya, “Ruoth, nende watiyo matek otieno tulu, to ne ok wamako gimoro. To ka in ema iwacho kamano, to abiro chiko tonde.”\nEka ne gibolo tonde, mi gimako rech mang’eny, ma koro tonde dwaro mana yiech.\nKuom mano, ne gigwelo jowetegi mane nie yie machielo mondo obi okonygi. Jogo nobiro, kendo ne gipong’o yiedhi ariyogo duto gi rech, ma koro ne gidwaro mana nimo.\nKane Simon oneno kamano, ne ogoyo chonge piny e nyim Yesu, mowachone niya, “Yie iweya Ruoth nikech an ng’at ma jaricho!”\nNowacho kamano nimar en kaachiel gi joma ne gin go dhogi nomoko nikech rech mang’eny mane gimako.\nJakobo gi Johana ma yawuot Zebedi mane jotiyo gi Simon bende nowuoro. To Yesu nowacho ni Simon niya, “Kik ibed maluor, nikech chakre kawuono, kar ywayo rech, to ji ema ibiro bedo kiywayo!”\nKuom mano, kane gisegowo, ne giweyo gik moko duto, mi giluwo Yesu.\nChieng’ moro Yesu ne nie dala moro mane nitie ng’at ma dhoho osaso dende. Kane ng’atno oneno Yesu, nopodho piny auma mi okwaye niya, “Jaduong’, ang’eyo ni inyalo changa, kihero timo kamano!”\nYesu norieyo bade, momule, kowachone niya, “Ee, ayie! Changi!” Gikanyono dhoho noweyo ng’atno modoko mangima.\nTo Yesu nokwere ni, “Kik inyis ng’ato wachni, to dhiyo ir jadolo mondo orang dendi. Bang’e itim misango kaka ne Musa ochiko mondo otim. Mano biro nyiso ji duto ni koro ichango.”\nTo kata kamano humb Yesu nomedo landore ahinya, kendo ji mathoth nobiro mondo owinj puonjne, kendo mondo ochanggi kuom tuochegi.\nTo Yesu ne thoro dhi e thim kar kende mondo olem.\nChieng’ moro kane Yesu puonjo, jo-Farisai moko kod jopuonj Chik mane oa e mier duto mag Galili gi Judea kod Jerusalem ne obet kanyo. Yesu ne nigi teko mar Ruoth mondo ochanggo ji.\nJi moko nobiro koting’o ng’at man gi tuo athany e ng’angu, mi ne gitemo tero ng’atno e ot mondo gipiele e nyim Yesu.\nTo ne ok ginyal yudo thuolo mar tere ei ot, nikech ji ne ng’eny ahinya. Omiyo ne giidho e tado mi gipowoe otuch. Eka ne gilore piny e dier ji, konindo e ng’angu e nyim Yesu.\nKane Yesu oneno yie mane jogo nigo, nowacho ni ng’atno niya, “Omera, richoni oweni.”\nJopuonj Chik kod jo-Farisai nochako wuoyo e kindgi giwegi ni, “Ma to ng’a, mayanyo Nyasaye kamani? Ere ng’ama nyalo weyo ni ji richogi, mak mana Nyasaye kende?”\nYesu nong’eyo paro ma gin-go, omiyo nopenjogi niya, “Ang’o momiyo uparo kamano?\nEre gima yot kuom weche ariyogi? Wacho ni, ‘Richoni oweni’ koso wacho ni, ‘Chung’ mondo iwuothi idhi’?\nTo koro abiro nyisou adier ni Wuod Dhano nigi teko mar weyo ni ji richogi e piny ka.” Eka nowacho ni ng’at matuono niya, “Chung’, ikaw ng’anguni, idog dala!”\nGikanyono ng’atno nochung’ e nyimgi ka gineno giduto, mi okawo gima ne oyudo onindoe, modhi dala kopako Nyasaye.\nMano ne omiyo giwuoro ahinya, ka luoro omakogi, mi ne gidendo Nyasaye niya, “Mano kaka waneno gik malich miwuoro kawuono!”\nBang’ mano, Yesu nowuok odhi, mi oneno jasol osuru moro ma nyinge Lawi, kobet piny kar golo osuru. Yesu nowachone ni, “Luwa,”\nMi Lawi noa malo moweyo gik moko duto, kendo oluwe.\nBang’e Lawi no timoni Yesu sawo maduong’ e ode, kendo josol osuru mang’eny, kaachiel gi joma moko nochiemo kodgi kanyo.\nJo-Farisai kod jopunjgi mag Chik nong’ur ni jopuonjre Yesu, kapenjo niya, “Ere gima omiyo uchiemo kendo umetho gi jasol osuru kod jorichogi?”\nYesu nodwokogi ni, “Joma ngima ok dwar jathieth, to mak mana joma tuo ema dwaro.\nOk asebiro mondo aluong joma kare, to asebiro mana ni mondo aluong joricho olokre.”\nJi moko nowacho ni Yesu niya, “Jopuonjre Johana tueyo chiemo pile kendo lemo. Jopuonjre mag jo-Farisai bende timo kamano. To jopuonjreni to chiemo achiema kendo metho!”\nYesu nodwokogi niya, “Uparo ni wend kisera nyalo tueyo chiemo adier, ka wuon kisera pod ni kodgi?\nTo ndalo biro ma nogolie wuon kisera oko kuomgi kendo ginitue chiemo e ndalogo.”\nEka Yesu nogoyonigi ngero niya, “Onge ng’ama nyalo yiecho law manyien mondo obawgo law moti, nikech kotimo kamano to oketho law manyien, to bende rabaw mowuok kuom law manyien ok diwinjre gi law machon.\nBende onge ng’ama nyalo olo divai mapok ochiek e ndede moti, nikech kotimo kamano, to ndedego diyiechi, mi gikethre, kendo divai dipukre.\nKuom mano divai manyien nyaka ol mana e ndede manyien.\nTo bende onge ng’ama dwaro madho divai mapok ochiek, kosemadho divai mochiek, nimar owacho ni, ‘Divai mochiek ema mit!’ ”


Mathayo 3 | Muma e Intanet | New World Translation (1984)\nJohana Jabatiso yalo (1-12)\nBatiso mar Yesu (13-17)\n3 E ndalogo, Johana Jabatiso nobiro koyalo e thim mar Judea 2 kowacho niya: “Lokuru chunyu ua e richo nimar Pinyruodh polo osekayo machiegni.” 3 Adier, ma e jal ma janabi Isaya nowuoyo kuome niya: “Nitie dwol ma kok e thim kama: ‘Ikuru ne Jehova yo! Miuru ndechene obed moriere tir.’” 4 Koro Johana ne rwakore gi nanga mar yie ngamia kendo notueyo msip mar pien e nungone. Gik ma nochamo ne gin det-bonyo kod mor-kich manie bungu. 5 Kendo jo Jerusalem gi jo Judea duto kod ji moa e pinje duto mokiewo gi Jordan ne dhi ire, 6 mi nobatisogi e Aora Jordan kendo ne gihulo richogi ayanga. 7 Ka noneno Jo-Farisai gi Jo-Sadukai mang’eny ka biro kama ne obatisoe ji, nowachonegi niya: “Un koth thuonde, ng’ano ma osenyisou mondo uring mirima ma biro? 8 Kuom mano, nyaguru olemo ma nyiso ni useloko chunyu ua e richo. 9 Kik uwach e chunyu ni, ‘Wan gi wuonwa ma en Ibrahim.’ Nimar awachonu ni Nyasaye nyalo loso ne Ibrahim nyithindo koa kuom kitegi. 10 Oseket le e tie yien. Omiyo, yien duto ma ok nyag olemo mabeyo ibiro tong’ mi witgi e mach. 11 An to abatisou gi pi nikech useloko chunyu ua e richo, kata kamano jal ma biro bang’a nigi teko moloya, kendo ok awinjora lonyo wuochene. Jalo biro batisou gi roho maler kendo gi mach. 12 Rapiedh cham ni e lwete kendo obiro yweyo ka modinoe cham ma dong’ maler chuth, kae to obiro choko ngano mi okan-gi e dero, to mihudhi obiro wang’o gi mach ma ok nyal neg.” 13 Eka Yesu noa Galili modhi e Jordan ir Johana mondo Johana obatise. 14 To Johana notemo tame niya: “An e ma dwarore ni ibatisa to kendo in e mibiro ira?” 15 Yesu nodwoke kama: “Yie mondo mano otimre sani nimar ber mondo wachop weche duto makare e yo ma kamano.” Mi Johana noweyo tame. 16 Bang’ ka nosebatise, gikanyono Yesu noa e pi; to ne! polo noyawore kendo noneno roho mar Nyasaye ka biro kuome e kit akuru. 17 Kendo ne! Dwol moro bende noa e polo ka wacho niya: “Ma en Wuoda ma ahero kendo ma aseyiego.”


Bible in one year - Luo Bible 2020 - April 14\n1. Ma e pok mar dhood Manase, kaka wuod Josef makayo, tiende ni, mar Makir, wuod Manase makayo. Makir ne kwar jo-Gilead, ma norwako Gilead gi Bashan nikech jo-Makir ne gin jolweny mongʼere.\n2. Omiyo pokni nowene joka Manase mane odongʼ, kaka, anywola mar Abiezer, Helek Asriel, Shekem, Hefer, kod Shemida. Magi e nyikwa Manase ma wuod Josef mamoko machwo kaluwore gi anywolagi.\n3. Zelofehad ma wuod Hefer, ma wuod Gilead, ma wuod Makir, ma wuod Manase, ne onge yawuowi makmana nyiri kende, ma nying-gi ne gin: Mala, Nowa, Hogla, Milka gi Tirza.\n4. Negidhi ir Eliazar jadolo kod Joshua wuod Nun, to gi jotelo mi giwachonegi niya, “Jehova Nyasaye nochiko Musa mondo opognwa girkeni e dier owetewa.” Omiyo Joshua nomiyogi girkeni kaachiel gi owete wuonegi, kaluwore gi chik Jehova Nyasaye.\n5. Pok mar Manase ne en lope apar kapok okwan piny Gilead kod piny Bashan mantiere yo wuok chiengʼ mar aora Jordan,\n6. nikech nyi dhood Manase noyudo girkeni e kind owetegi. Piny jo-Gilead nobedo mar nyikwa Manase mamoko.\n7. Piny Manase nochakore Asher nyaka Mikmethath mantiere yo wuok chiengʼ mar Shekem. Tongʼno nochakore yo milambo mokawo nyaka joma odak En Tapua.\n8. Manase nokawo piny Tapua, to Tapua owuon, mane nitiere e tongʼ Manase, nobedo mar jo-Efraim.\n9. Eka tongʼno nodhi nyime yo milambo mochopo nyaka Kana Ravin. Ne nitiere mier matindo ma mek Efraim mane nitiere e dier mier matindo mag Manase, makmana tongʼ Manase ne nitiere yo nyandwat mar holo matut madiny kendo mogik e nam.\n10. Yo milambo ne en piny Efraim, to yo nyandwat ne en mar Manase. Piny Manase nochopo e nam kendo mokiewo gi Asher yo nyandwat, to Isakar yo wuok chiengʼ.\n11. E Isakar kod Asher, Manase ne nitie bende kod Beth Shan, Ibleam kod jo-Dor, Endor, Tanak kod Megido, kaachiel gi jogo mane odak machiegni kodgi, ngʼat mar adek e kwan-no ne en Nafoth.\n12. Kata kamano, jo-Manase ne ok nyal kawo e mier matindogi, nikech jo-Kanaan noramo ni nyaka gidag kanyo.\n13. Omiyo ka jo-Israel nodoko maroteke, negiketo jo-Kanaan obedo wasumbinigi mane ok giriembogi kata matin.\n14. Joka Josef nowachone Joshua niya, “Ere gima omiyo isepogonwa kendo miyowa mana kamoro achiel kaka girkeni? Wasenyaa kendo Jehova Nyasaye osegwedhowa mogundho.”\n15. Joshua nodwokogi niya, “To ka usenyaa ahinya kamano kendo piny gode mag Efraim koro tinnu, kare koro dhiuru e bungu manie piny jo-Perizi kod jo-Refai mondo ubet kanyo obed maru.”\n16. Joka Josef to nodwoko niya, “Piny godeno ok oromowa, kendo jo-Kanaan duto modak e pawno nigi geche mag lweny ma tiendgi otimo nyinyo, kendo mago modak Beth Shan gi mier molwore kaachiel gi holo mar Jezreel bende nigi gechego.”\n17. To Joshua nowachone od Josef, ma gin Efraim kod Manase niya, “Usenyaa kendo un joma nigi teko. Ok unubed gi pok achiel kende,\n18. to nyaka piny moyugno manie got bende. Beteuru nyaka kuma unyalo, to obiro bedo maru; kata obedo ni jo-Kanaan nigi geche nyinyo kendo gi tegno, pod unyalo riembogi.”\n1. Kanyakla duto mag jo-Israel nochokore Shilo ma giguro Hemb Romo kanyo. Pinyno nobedo e bwo lochgi,\n2. makmana ne pod nitiere dhout Israel abiriyo mane pod ok oyudo girkeni margi.\n3. Omiyo Joshua nowachone jo-Israel niya, “Ubiro rito nyaka karangʼo kapok uchako kawo mwandu mar piny mane Jehova Nyasaye, ma Nyasach wuoneu, asemiyou?\n4. Yieruru ji adek koa e dhoot ka dhoot. Abiro oorogi mondo gidhi ginon pinyno kendo gindik malongʼo kuom pinyno, kaluwore gi pok mar ngʼato ka ngʼato. Bangʼe, to gidwog ira.\n5. Nyaka upog pinyni e migepe abiriyo. Jo-Juda nyaka dongʼ kargi man yo milambo kendo joka Josef bende odongʼ kargi man yo nyandwat.\n6. Bangʼ ka usendiko malongʼo kuom migepe abiriyo mar pinyno, to ukelnagiuru kae kendo abiro pogonugi gi ombulu e nyim Jehova Nyasaye ma Nyasachwa.\n7. Kata kamano, jo-Lawi to ok noyud pok e dieru, nikech tichgi mar dolo ne Jehova Nyasaye e girkeni margi. To Gad, Reuben kod nus mar dhood Manase, to oseyudo girkeni margi e bath aora Jordan ma yo wuok chiengʼ nikech Musa jatich Jehova Nyasaye nosemiyogi.”\n8. E kinde mane jogi owuok mondo gidhi ginon piny, Joshua nomiyogi chik niya, “Dhiuru kendo utim nonro malongʼo mar pinyni kendo undik gik moko duto muyudo e iye. Bangʼe dwoguru ira kendo abiro miyou pok maru Shilo e nyim Jehova Nyasaye.”\n9. Omiyo jogo nowuok modhi koluwo dier piny tir. Negindiko gigo duto mane giyudo e pinyno e kitabu, e dala ka dala, e migepe abiriyo kendo mi gidwogo ir Joshua e kambi man Shilo.\n10. Bangʼe Joshua nomiyogo pok margi Shilo e nyim Jehova Nyasaye, kendo gikanyono nopogo jo-Israel pinyno kaluwore gi dhoutgi.\n11. Pok mar joka Benjamin, notimne anywola ka anywola. Kuonde mane opognigo ne ni e kind Juda gi Josef.\n12. Tongʼ-gi ma yo nyandwat nochakore e aora Jordan, kochomo pewe man yo nyandwat mar Jeriko, mi oluwo piny godego kochomo yo podho chiengʼ nyaka ochomo e thim mar Beth Aven.\n13. Koa kanyo nongʼado kodhi yo milambo mar pewe mag Luz (tiende ni, Bethel), modhi nyaka Ataroth Adar mantiere yo milambo mar Beth Horon Mamwalo.\n14. Koa e got momanyore gi Beth Horon mantiere yo milambo, tongʼno nogomo kochomo yo podho chiengʼ mar godno, mogik Kiriath Baal (tiende ni, Kiriath Jearim), ma en dala jo-Juda. Mano e tongʼ-gi ma yo podho chiengʼ.\n15. Tongʼ ma yo milambo nochakore oko mar Kiriath Jearim mantiere yo podho chiengʼ, kendo tongʼno nochopo nyaka thidhna mar pi Neftoa.\n16. Tongʼno nodhi nyaka e tiend got momanyore gi Holo mar Ben Hinom, kod yo nyandwat mar Holo mar Refaim. Nodhi nyime nyaka e Holo mar Hinom koluwo yo milambo mar pewe mar dala maduongʼ mar jo-Jebus kendo mochopo En Rogel.\n17. Bangʼe nogomo kochiko yo nyandwat, modhi nyaka En Shemesh, kendo nyaka Geliloth, momanyore gi Adumim, kendo oridore kadhi piny nyaka Kit Bohan ma wuod Reuben.\n18. Nodhi nyime nyaka yo nyandwat mar pewe mag Beth Araba mochopo nyaka Araba.\n19. Eka nodhi kendo yo nyandwat mar pewe mag Beth Hogla mi owuok koa yo nyandwat mar dho Nam Chumbi, kama aora Jordan ochakore godo mantiere yo milambo. Mano e tongʼ-gi ma yo milambo.\n20. Aora Jordan ne en tongʼ mantiere yo wuok chiengʼ. Ma e kaka nopog ni anywola mar Benjamin pinygi.\n21. Mier madongo mane dhood Benjamin nitierego kaluwore gi anywolagi e magi: Jeriko, Beth Hogla, Emek Keziz,\n22. Beth Araba, Zemaraim, Bethel,\n24. Kefa Amoni, Ofni kod Geba. Giduto ne gin mier kod gwenge apar gariyo.\n25. Mier mamoko ne gin: Gibeon, Rama, Beeroth,\n26. Mizpa, Kefira, Moza,\n27. Rekem, Irpil, Tarala,\n28. Zela, Haelef, jo-Jebus (tiende ni, Jerusalem), Gibea kod Kiriath. Giduto ne gin mier kod gwenge maromo apar gangʼwen. Magi e mier mane opog ni dhood Benjamin.\n6. Lochni nosik nyaka chiengʼ, yaye Nyasaye; kendo tim makare ema nobed kaka ludh loch e pinyruodhi.\n7. Ihero tim makare to imon gi timbe maricho; emomiyo Nyasaye, ma Nyasachi, osetingʼi malo moyombo jowadu nikech osewiri gi mo mamiyi mor.\n8. Lepi maboyo duto dungʼ tik mane-mane gi poda kod kasia; moa e ute ruodhi molichi gi lak liech. Wende mindito gi gig wer miyi mor.\n9. Nyi ruodhi ni e kanyakla mag mondi moluor; mikach ruoth ni e bathi korachwich korwakore gi dhahabu mogol Ofir.\n10. Winji nyara, bed mos, kendo chik iti: Gol pachi kuom jou kaachiel gi jood wuonu monywoli.\n11. Berni otoyo ruoth; miye duongʼ, nikech en ruodhi.\n12. Nyar Turo biro biro gi mich, joma nigi mwandu biro dwaro kony kuomi.\n13. Duongʼ olworo ruoth madhako koni gi koni e kar dakne; law abola mare oton-oton gi dhahabu.\n14. Omake itere ne ruoth gi law mochwe gi usi; nyiri masilili man kode luwo bangʼe kendo ikelonegi.\n15. Irwakogi e ot gi ilo kod mor maduongʼ; gidonjo e dala ruoth.\n16. Yawuoti biro kawo kar wuonegi; ibiro ketogi ruodhi e piny duto koni gi koni.\n17. Abiro miyo ji pari e tienge duto nyaka chiengʼ; kuom mano ogendini biro paki mochwere manyaka chiengʼ.\n6. Ngʼat ma jasunga nyalo dwaro rieko to ok oyud gimoro, ngʼeyo tiend wach to biro mayot ne ngʼat ma ongʼeyo pogo tiend weche.\n1. E kindeno, kane oganda mar ji mangʼeny maromo alufe ne osechokore, makoro ginyonore giwegi, Yesu nochako wuoyo mokwongo, ni jopuonjrene kowacho niya, “Beduru motangʼ ne thowi mar jo-Farisai, ma en wuondruok.\n2. Onge gimoro mopandi ma ok nofweny, kata malingʼ-lingʼ ma ok nongʼere.\n3. Gima usewacho e mudho biro winjore e odiechiengʼ e lela, kendo gima usekwodho e itu ei ot maiye nolandi ewi tat ot.\n4. “Awachonu osiepena, kik uluor jogo manego ringruok to bangʼe onge gima ginyalo medo timo.\n5. To abiro nyisou jalno monego uluor: Luoruru jalno ma, bangʼ nego ringruok, to en gi teko mar witou e ataro mar mach. Ee, awachonu, luoreuru.\n6. Oyundi abich donge ingʼiewo otonglo ariyo kende? To kata kamano kata achiel kuomgi wi Nyasaye ok wilgo.\n7. Chutho, kata mana yie wiu duto osekwan mongʼe kar rombgi. Kik uluor, nikech uloyo oyundi nyadi mangʼeny.\n8. “Awachonu, ngʼato angʼata mohulo ni ongʼeya e nyim ji, Wuod Dhano biro hulo ni angʼeye e nyim malaike mag Nyasaye.\n9. To ngʼato angʼata mokweda e nyim ji en bende nokwede e nyim malaike mag Nyasaye.\n10. Kendo ngʼato angʼata mowacho wach moro marach kuom Wuod Dhano nowene, to ngʼato angʼata ma yanyo Roho Maler ok nowene richone.\n11. “Kokelu e sinagogi, e nyim jodongo gi jotelo, to kik uparru kaka dudwok weche ma odonjnugo, kata gima duwachi,\n12. nikech Roho Maler biro puonjou e sano gima onego uwachi.”\n13. Ngʼat moro mane ni ei oganda nowachone niya, “Japuonj nyis owadwa mondo opogna mwanduna.”\n14. Yesu nodwoko niya, “Omera en ngʼa moketa jangʼad bura kata jathek e kindu?”\n15. Eka nowachonegi niya, “Ritreuru! Beduru motangʼ ne kit wuoro duto; ngima mar dhano ok bedi nikech mwandu mathoth ma en-go.”\n16. Kendo nogoyonegi ngero moro ni: “Puoth ngʼat moro ma jamoko nochiek maber.\n17. Noparo e chunye ni, ‘Angʼo monego atim? Aonge kama dakanie chamba.’\n18. “Eka nowacho ni, ‘Ma e gima abiro timo. Abiro muko dechena kendo gero moko madongo, kendo abiro kano chamba duto gi gigena kanyo.\n19. Eka anawach gie chunya niya, “Chunya in-gi gik mangʼeny mabeyo misekano moromi kuom higni mangʼeny. Koro ywe, chiem, methi kendo bed mamor.” ’\n20. “To Nyasaye nowachone ni, ‘In ngʼat mofuwoni! Kawuono gotienoni wangʼ nokaw ngimani. En ngʼa mabiro kawo mago miseloso ne in iwuon?’\n21. “Mano e kaka nobed gi ngʼato angʼata mokano gik moko ne en owuon to ok omew e yor Nyasaye.”\n22. Eka Yesu nowachone jopuonjrene niya, “Emomiyo awachonu ni kik uparru kuom ngimau, kata kuom gik ma ubiro chamo, kata kuom dendu, kata gik ma ubiro rwako.\n23. Ngima duongʼ moloyo chiemo, kendo del duongʼ moloyo lewni.\n24. Paruruane winy ma ok chwo cham to bende ok gikee, gionge gi kuonde keno kata dere; to Nyasaye pod pidhogi apidha. To un donge uber moloyo winy.\n25. En ngʼa kuomu ma parruok moparorego nyalo miyo omed bedo mangima kata mana kuom sa achiel kende?\n26. To kaka ok unyal timo mani matin-ni, angʼo momiyo uparoru kuom gik mamoko?\n27. “Paruruane kaka ondanyo dongo. Ok ginyagre gi tich kata gi chwecho. To kata kamano awachonu ni kata mana Solomon e rwakruokne malich duto ne ok orwakore ka achiel kuomgi.\n28. Ka kamano e kaka Nyasaye rwako lum aluma manie pap, ma kawuono nitie to kiny iwite e mach, to koro un dorwaku, machal nade, yaye un joma yiegi tin-gi?\n29. Kendo kik uket chunyu kuom gima dicham kata madi madhi, kik uparru kuom mago.\n30. Nimar jopiny ema chandore ka dwaro gigi duto, to bende Wuonu ongʼeyo ni udwaro gigi duto.\n31. To dwaruru pinyruoth Nyasaye, eka gigi duto bende nomiu kaachiel gi mago.


Kinda ma Watimo Mondo Wadhi e Chokruok Nyiso Ang’o Kuomwa? | Puonjruok mar Ohinga mar Jarito\nOhinga mar Jarito—Gocho mar Puonjruok | Januar 2019\nSOM E Acholi Afrikaans Aja Akha Albanian Altai Alur Amharic Amis Angolan Sign Language Arabic Armenian Armenian (Ma Imbo) Aukan Aymara Azerbaijani Azerbaijani (Cyrillic) Baoule Bashkir Bassa (Cameroon) Batak (Karo) Batak (Simalungun) Batak (Toba) Belize Kriol Bengali Biak Bicol Bislama Bolivian Bulgarian Cakchiquel Cambodian Catalan Cebuano Changana (Mozambique) Chavacano Chichewa Chin (Hakha) Chinese Cantonese (Simplified) Chinese Cantonese (Traditional) Chinese Mandarin (Machon) Chinese Mandarin (Mayot) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Chuukese Chuvash Cibemba Cinyanja Croatian Cuban Sign Language Czech Damara Dangme Danish Dayak Ngaju Dhok mar Ranyis ma Nicaraguan Dhok mar Ranyisi ma (Chinese) Dhok mar Ranyisi ma Australian Dhok mar Ranyisi ma Bolivian Dhok mar Ranyisi ma Brazilian Dhok mar Ranyisi ma Chilean Dhok mar Ranyisi ma Colombian Dhok mar Ranyisi ma Costa Rican Dhok mar Ranyisi ma Czech Dhok mar Ranyisi ma Ecuadorian Dhok mar Ranyisi ma Faransa Dhok mar Ranyisi ma Filipino Dhok mar Ranyisi ma Finnish Dhok mar Ranyisi ma Greek Dhok mar Ranyisi ma Guatemalan Dhok mar Ranyisi ma Honduras Dhok mar Ranyisi ma Hungarian Dhok mar Ranyisi ma Indonesian Dhok mar Ranyisi ma Ingresa Dhok mar Ranyisi ma Italian Dhok mar Ranyisi ma Japanese Dhok mar Ranyisi ma Jerman Dhok mar Ranyisi ma Korean Dhok mar Ranyisi ma Malawi Dhok mar Ranyisi ma Mexican Dhok mar Ranyisi ma Panamanian Dhok mar Ranyisi ma Paraguayan Dhok mar Ranyisi ma Peruvian Dhok mar Ranyisi ma Polish Dhok mar Ranyisi ma Portuguese Dhok mar Ranyisi ma Quebec Dhok mar Ranyisi ma Romanian Dhok mar Ranyisi ma Russian Dhok mar Ranyisi ma South African Dhok mar Ranyisi ma Spanish Dhok mar Ranyisi ma Taiwanese Dhok mar Ranyisi ma Thai Dhok mar Ranyisi ma Venezuelan Dhok mar Ranyisi ma Zimbabwe Dhok mar ranyisi ma Amerka Dhok mar ranyisi ma Argentinian Dholuo Digor Douala Drehu Dutch Edo Efik Esan Estonian Ewe Faransa Fijian Finnish Fon Ga Garifuna Georgian German Gitonga Greek Greenlandik Guadeloupean Creole Guarani Gujarati Gun Haitian Creole Hausa Hebrew Herero Hiligaynon Hindi Hiri Motu Hmong (White) Hungarian Iban Ibanag Ibanda Icelandic Igbo Iloko Indian Sign Language Indonesian Isoko Italian Japanese Javanese Jula Kabiye Kabuverdianu Kachin Kannada Karen (S'gaw) Kazakh Kazakh (Arabic) Kekchi Kenyan Sign Language Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisi Kisonge Kisungu Kongo Korean Krio Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Kyangonde Lahu Laotian Latvian Lingala Lithuanian Lomwe Low German Luganda Lukhonzo Lunda Luvale Macedonia Macua Malagasy Malay Malayalam Maltese Mam Mambwe-Lungu Mapundugun Marathi Marshallese Mauritian Creole Maya Mazatec (Huautla) Mbunda Mingrelian Mixe Mixtec (Guerrero) Mizo Mongolian Moore Motu Mozambican Sign Language Myanmar Nahuatl (Central) Nahuatl (Guerrero) Nahuatl (Huasteca) Nahuatl (Nothern Puebla) Navajo Ndau Ndebele Ndebele (Zimbabwe) Ndonga Nepali Ngabere Ngangela Nias Niuean Norwegian Nyaneka Nyungwe Nzema Okpe Oromo Ossetian Otetela Palauan Pangasinan Papiamento (Curacao) Persian Pidgin (West Africa) Polish Ponapean Portuguese Portuguese (Portugal) Punjabi Quebec (Ancash) Quechua (Ayacucho) Quechua (Bolivia) Quechua (Cuzco) Quichua (Chimborazo) Quichua (Imbabura) Rarontongan Romanian Romany (Macedonia) Romany (Macedonia) Cyrillic Romany (Serbia) Romany (Southern Greece) Ronga Runyankore Russian Rutoro Salvadoran Sign Language Samoan Sangir Sango Saramaccan Sena Sepedi Sepulana Serbian Serbian (Roman) Sesotho (Lesotho) Sesotho (South Africa) Setswana Seychelles Creole Shona Sidama Silozi Sinhala Slovak Slovak Sign Language Slovenian Solomon Islands Pidgin Spanish Sranantongo Sunda Swahili Swahili (Congo) Swati Swedish Tagalog Tahitian Tajiki Tamil Tarascan Tatar Telugu Tetun Dili Thai Tigrinya Tiv Tlapanec Tojalabal Tok Pisin Tongan Totonac Tshiluba Tshwa Tsonga Turkish Turkmen Tuvaluan Twi Tzeltal Tzotzil Uighur (Arabic) Uighur (Cyrillic) Ukrainian Umbundu Urdu Urhobo Uruund Uzbek Uzbek (Roman) Venda Vietnamese Wallisian Waray-Waray Wayuunaiki Welsh Wolaita Xhosa Yapese Yoruba Zambian Sign Language Zande Zapotec (Isthmus) Zulu\nSULA MAR PUONJRUOK MAR 5\nKinda ma Watimo Mondo Wadhi e Chokruok Nyiso Ang’o Kuomwa?\n“[Dhiuru] nyime lando tho mar Ruodhwa nyaka chop obi.”—1 KOR. 11:26.\n1-2. (a) Ang’o ma Jehova neno sama ji tara gi tara ochokore e Rapar mar tho Kristo? (Ne picha manie nyim gaset.) (b) Ang’o ma wadwaro nono e sulani?\nPAR ane gima Jehova neno sama ong’iyo piny ngima kendo oneno dhano tara gi tara kochokore e Rapar mar tho Kristo. Ok one anea jogo e rumbi; kar mano, oneno ng’ato ka ng’ato ma ni e chokruogno. Kuom ranyisi, oneno joma ok barega ne chokruogno higa ka higa. Oneno bende joma timoga kinda mondo gibi kata obedo ni isandogi. Oneno jomoko bende ma ok biga ahinya e chokruogewa, to kochopo Rapar to ok gibare kendo ginene kaka chokruok mochuno. Jehova neno bende joma e ka ohango biro e Rapar, ma be samoro obiro mana mondo ginee ni to ang’o ma dhiga nyime e chokruogno.\n2 Kuom adier, Jehova mor matek sama oneno ka ji mang’eny biro e Rapar. (Luka 22:19) Kata kamano, kwan mar joma obiro e Rapar ok e gima duong’ modichgo. Gima more moloyo en gima chwalo jogo mondo gibi e chokruogno. E sulani, wadwaro nono penjo maduong’ni: Ang’o momiyo wadhiga e Rapar mar tho Yesu mitimoga higa ka higa kod chokruoge mag kanyakla ma Jehova oloso juma ka juma ne joge mohere?\n(Ne paragraf mokwongo gi mar 2) *\nBOLRUOK MIYO WADHI E CHOKRUOK\n3-4. (a) Ang’o momiyo wadhiga e chokruok? (b) Sama wadhi e chokruok, mano nyiso ang’o kuomwa? (c) Ndiko mar 1 Jo-Korintho 11:23-26 nyiso nade gimomiyo ok onego wabare ne Rapar?\n3 Gima duong’ momiyo wadhiga e chokruok en nikech chokruok en achiel kuom yore ma walamogo Jehova. Bende, wadhiga e chokruok mondo Jehova opuonjwa. Joma ng’are ok par ni nitie ng’ato ang’ata ma nyalo puonjogi gimoro amora. (3 Joh. 9) Wan to wan gi siso mar yudo puonj kowuok kuom Jehova kod riwruok mare.—Isa. 30:20; Joh. 6:45.\n4 Sama wadhi e chokruok, wanyiso ni wabolore kendo waikore mondo opuonjwa. Wadhiga e Rapar mar tho Kristo, ok mana nikech waneno ni en chokruok mochuno, to kar mano, wadhi nikech wabolore kendo waikore luwo chik ma Yesu nomiyowa niya: “Sikuru ka utimo ma mondo uparago.” (Som 1 Jo-Korintho 11:23-26.) Chokruogno tego geno ma wan-go mar kinde ma biro, kendo oparonwa kaka Jehova oherowa. Kata kamano, Jehova ong’eyo ni onego jiwwa kendo otegwa kinde ka kinde, to ok dichiel kende e higa. Omiyo, oikonwa chokruok juma ka juma kendo ojiwowa ni kik wabare ne chokruogego. Bolruok miyo wadhi e chokruok. Juma ka juma, watiyoga gi thuolo malach mondo waikre ne chokruok kendo wadhi e chokruogego.\n5. Ang’o momiyo joma obolore kawoga okang’ mowinjore sama Jehova ogwelogi?\n5 Higa ka higa, Jehova gweloga ji mondo opuonjgi, kendo joma obolore yiega timo kamano. (Isa. 50:4) Gibedo ma mor sama gibiro e Rapar, kendo mosmos gichakoga biro e chokruoge mamoko. (Zek. 8:20-23) Wabedoga ma mor kanyachiel kodgi sama Jehova ma e jakonywa kendo jawarwa puonjowa kendo tayowa. (Zab. 40:17) Kiwacho awacha adier, be nitie gimachielo ma nyalo bedo maber ma loyo yie mondo Jehova kod Yesu Wuode mohero ahinya opuonjwa?—Mat. 17:5; 18:20; 28:20.\n6. Ere kaka bolruok nochwalo ng’at moro mondo odhi e Rapar?\n6 Higa ka higa, watimoga kinda e rwako ji mang’eny kaka nyalore mondo gibi e Rapar mar tho Yesu. Chokruogno osekonyo ji mang’eny mobolore. Ne ane ranyisini. Higni moko mokalo, owadwa moro nogwelo dichwo moro e Rapar. Dichwono nokawo otas ma nogwelego, en mana ni nonyiso owadwano ni ne ok odhi biro. Kata kamano, chieng’ Rapar, owadwano nohum nono ka noneno ng’atno ka obiro e Od Romo. Yo ma norwakgo ng’atno nomore ahinya mi nochako dhi e chokruogewa ma juma ka juma. Gimiwuoro en ni e higa ma noluwo, nobare ne chokruoge adek kende! Ang’o ma nochwalo ng’atno mondo okaw okang’ maber kamano? Bolruok ma nobolorego nomiyo oyie loko pache. Owadwa ma nogwelecha nowacho ni, “Ng’atni obolore ahinya.” Onge kiawa ni Jehova noywayo ng’atni mondo obi olame, kendo sani osebatise.—2 Sa. 22:28; Joh. 6:44.\n7. Ere kaka gik ma wapuonjore e chokruogewa kod ma wasomo e Muma nyalo konyowa mondo wabolre?\n7 Gik ma wapuonjore e chokruogewa kod ma wasomo e Muma nyalo konyowa mondo wabolre. E jumbe mochomo Rapar, thoth gik ma wapuonjorega e chokruogewa otudore gi ranyisi ma Yesu noketonwa kod kaka nobolore mi oyie chiwo ngimane mondo owar dhano. Kodong’ odiechienge matin to watimo Rapar, ijiwowaga mondo wasom kuonde moko e Muma ma lero gik ma notimore ka Yesu ne chiegni tho, chieng’ ma nothoe, kod chierne. Gik ma wapuonjore e chokruogego kod ma wasomo e Muma miyo wamedo goyo erokamano ahinya nikech misango ma Yesu nochiwo. Mano jiwowa mondo waluw ranyisine kuom bedo joma obolore kendo timo dwach Jehova, kata mana sama timo mano ok yotnwa.—Luka 22:41, 42.\nBEDO GI CHIR MIYO WADHI E CHOKRUOK\n8. Yesu nonyiso chir e yo mane?\n8 Watemo bende luwo ranyisi mar Yesu e nyiso chir. Par ane chir ma nonyiso kodong’ ndalo manok to otho. Nong’eyo maber ni jowasike ne chiegni kuodo wiye, chwade, kendo nege. (Mat. 20:17-19) To e ma pod noyie mondo okal e mago duto. Ka ne sa ochopo ma koro ne idwa make, nonyiso jootene ma ne en-go Gethsemane kama: “Auru malo, wadhiuru. Neuru! Jandhokna osekayo machiegni.” (Mat. 26:36, 46) Kendo ka oganda ma noting’o ligengni ochopo ire, nowuok e lela mi onyisogi ni en e Yesu, kendo nonyiso ogandano ni giwe jootene odhi. (Joh. 18:3-8) Mano doko chir! E kindewagi, Jokristo mowal kod rombe mamoko temo matek mondo giluw ranyisi mar Yesu e nyiso chir. E yo mane?\nChir minyiso mondo idhi e chokruok jiwo jomamoko (Ne paragraf mar 9) *\n9. (a) Ang’o momiyo seche moko chir dwarore mondo wadhi e chokruok ma ok wabare? (b) Ranyisi ma waketo nyalo jiwo nade owetewa gi nyiminewa motue e jela?\n9 Nitie seche ma weche bedoga matek ma dwarore ni wabed gi chir e ka wadhi e chokruok ma ok wabare. Moko kuom owetewa gi nyiminewa ok bare ne chokruok kata obedo ni gikalo e kuyo mang’eny, chunygi onyosore, kata gituore. Jomoko bende dhi e chokruok kata obedo ni giyudo akwede mager kowuok kuom jodalagi kata sirkal. Par ane kaka ranyisi ma waketo jiwo owetewa gi nyiminewa motue e jela nikech makruokgi motegno gi Jehova. (Hib. 13:3) Sama giwinjo kaka wadhi nyime tiyo ne Jehova e bwo tembe, giyudo jip kendo mano miyo gimedo bedo gi yie kod chir, kendo gimedo makore gi Jehova. Mano e gima notimore ne jaote Paulo. Ka ne otueye e jela e piny Rumi, nobedo ma mor ahinya ka nowinjo ni Jokristo wetene pod nomakore gi Nyasaye. (Fil. 1:3-5, 12-14) Kinde machuok ka ne pok ogonye kata mapiyo bang’ ka nosegonye, nondiko barua ne Jo-Hibrania. E baruano, nojiwo Jokristogo ni gimi heragi odhi nyime kendo kik gijwang’ chokruok mag lamo.—Hib. 10:24, 25; 13:1.\n10-11. (a) Gin jomage monego wagwel e Rapar? (b) Ndiko mar Jo-Efeso 1:7 nyiso nade gimomiyo wagweloga ji e Rapar?\n10 Wanyiso chir ahinya sama wagwelo wedewa, joma watiyogo, kod jirendewa mondo gibi e Rapar. Ang’o momiyo wagwelogi? En nikech wamor ahinya gi gima Jehova gi Yesu osetimonwa. Dwaher ni gin bende ging’e kaka ginyalo yudo “ng’wono mogundho” ma Jehova osenyisowa kokalo kuom rawar.—Som Jo-Efeso 1:7; Fwe. 22:17.\n11 Sama wanyiso chir kuom dhi e chokruok, wanyiso kido moro bende maber ahinya, ma en kido ma Nyasaye gi Wuode bende nyiso e okang’ malach.\nHERA CHWALOWA MONDO WADHI E CHOKRUOK\n12. (a) Ere kaka chokruogewa konyowa medo hero Jehova kod Yesu? (b) Ndiko mar 2 Jo-Korintho 5:14, 15 jiwowa mondo watim ang’o ka waluwo ranyisi mar Yesu?\n12 Hera ma waherogo Jehova kod Yesu chwalowa mondo wadhi e chokruogewa. Kae to gik ma wapuonjore e chokruogego miyo wamedo hero Jehova gi Yesu. Sama wan e chokruok, iparonwaga gik ma gisebedo ka gitimonwa. (Rumi 5:8) Chokruok mar paro tho Yesu to koro paronwa moloyo kaka giherowa, moriwo nyaka joma pod ok ong’eyo ber ma misango Yesu kelo. Wanyiso ni wagoyo erokamano kuom luwo ranyisi mar Yesu odiechieng’ kodiechieng’. (Som 2 Jo-Korintho 5:14, 15.) E wi mano, chunywa chwalowa mondo wapak Jehova kuom chiwonwa rawar. Achiel kuom yore ma wapakogo Jehova en chiwo paro e chokruok gi chunywa duto.\n13. Wanyalo nyiso nade ni wahero Jehova gi Yesu? Ler ane.\n13 Wanyalo nyiso ni wahero Jehova gi Yesu kuom yie timo gik ma gidwaro, kata mana sama timo kamano ok yot. Thothne, nyaka watim kinda momedore mondo wadhi e chokruok. Kanyakla mang’eny timoga chokruok ma kor juma godhiambo bang’ tich sama ji ool. Chokruok machielo watimoga e giko juma sama thoth ji yueyo. Be Jehova neno kinda ma watimo mondo wadhi e chokruok sama waol? Ee, oneno te! Kendo kaka wamedo timo kinda mondo wadhi e chokruok, e kaka Jehova medo herowa.—Mar. 12:41-44.\n14. Ere kaka Yesu noketonwa ranyisi maber e nyiso hera?\n14 Yesu noketonwa ranyisi maber e nyiso hera. Noyie mondo otho ne jopuonjrene kendo yo ma nodakgo ne nyiso ni dwachgi e ma noketo mokwongo. Kuom ranyisi, kata sama ne ool bang’ tiyo matek kata wach moro ne chando chunye, pod noyie bedo gi jopuonjrene. (Luka 22:39-46) To noketo pache kaka nonyalo konyo jomoko, to ok gima nonyalo yudo kuomgi. (Mat. 20:28) Ka wahero Jehova gi owetewa gadier, wabiro timo duto ma wanyalo mondo wadhi e nyasi mar Chiemo Modhiambo mar Ruodhwa kod chokruogewa mamoko.\n15. Gin jomage ma wadich ahinya gi konyo?\n15 Wan e riwruok madier mar owete e piny mangima kendo wahero tiyo gi thuolo mang’eny e gwelo jomamoko bende mondo oriwre kodwa. Kata kamano, wadich ahinya gi konyo “joma wan-go e yie,” moriwo nyaka joma nodok chien moweyo lendo kod biro e chokruok. (Gal. 6:10) Wanyiso ni waherogi sama wajiwogi ni gibi e chokruogewa to ahinya-ahinya e Rapar. Mana kaka Jehova gi Yesu, wamor ahinya sama ng’at ma nodok chien oduogo ir Jehova, ma en Wuonwa ma jahera kendo jakwadhwa.—Mat. 18:14.\nBe Ibiro Gwelogi?\nTwak makende ma wiye wacho ni “Tim Kinda Mondo Iyud Ngima mar Adier!” ibiro gol e juma ma chakore April 8, 2019. Joma biro chopo mondo owinj twagno biro yudo dwoko mag penjogi: Ngima mar adier en ngima machalo nade? Ang’o minyalo timo mondo imak motegno ngima mar adierno? Samoro joma biro winjo twak makendeno biro bedo gi siso mar biro e Rapar. Wageno ni moko kuom joma biro chopo gin joma ‘chunygi ni kare ne ngima mochwere.’—Tich 13:48.\n16. (a) Ere kaka wanyalo jiwore ng’ato gi ng’ato, to chokruogewa nyalo konyowa timo kamano e yo mane? (b) Ang’o momiyo magi e dweche ma berie ahinya paro weche ma Yesu nowacho e Johana 3:16?\n16 E jumbe ma biro nyime kaegi, gwel ji mang’eny kaka nyalore mondo gibi e Rapar mar tho Yesu chieng’ Tich Abich godhiambo, April 19, 2019. (Ne sanduk ma wiye wacho ni “ Be Ibiro Gwelogi?”) E higani duto, wajiwreuru kuom biro e chokruoge duto ma Jehova oikonwa ma ok wabare. Kaka giko mar pinyni medo kayo machiegni, dwarore ahinya ni wadhi e chokruoge nikech chokruogego konyowa mondo wasik ka wabolore, ka wan jochir, kendo ka wan gi hera. (1 The. 5:8-11) Kuom mano, wadhiuru nyime nyiso gi chunywa duto ni wagoyo ne Jehova gi Yesu erokamano nikech hera ma giherowago!—Som Johana 3:16.\nKINDA MA WATIMO MONDO WADHI E CHOKRUOK NYISO NADE NI . . .\nwan gi chir?\nwan gi hera?\n^ par. 5 Rapar mar tho Kristo mibiro tim chieng’ Tich Abich April 19, 2019 e ma biro bedo chokruok makende moloyo chokruoge duto ma higani. En ang’o ma biro chwalowa mondo wabed e chokruogno? En nikech wadwaro moro Jehova. E sulani, wadwaro nono gima kinda ma watimo mondo wadhi e Rapar kod chokruogewa ma juma ka juma nyiso kuomwa.\n^ par. 50 PICHA MANIE NYIM GASET: Wagweloga ji tara gi tara e piny ngima mondo gibi e Chiemo Modhiambo mar Ruodhwal\n^ par. 52 WECHE MA LERO PICHNI: Owadwa moro motue e jela nikech makruok gi Jehova oyudo barua ma jiwe mowuok kuom joode. Omor nikech ong’eyo ni wich ok owil kode. Oil ahinya kuom ng’eyo ni joode pod tiyo ne Jehova kata obedo ni tulo ng’eny e alworagi.\n“Kik Iparri, Nimar An e Nyasachi”\nPak Jehova e Chokruok\nEre Kaka Inyalo Rito Chunyi?\nNyasi Mayot ma Puonjowa Gik Mathoth e Wi Ruodhwa ma Locho e Polo\nOwadwa Momed e Bura Matayo\nText Yore mag golo buge mag digital OHINGA MAR JARITO—GOCHO MAR PUONJRUOK Januar 2019\nOHINGA MAR JARITO—GOCHO MAR PUONJRUOK Januar 2019


Luka 24 | Bible e Intanet | New World Translation\nInjili mar Luka 24:1-53\nOchier Yesu (1-12)\nKa gidhi Emau (13-35)\nYesu fwenyore ne jopuonjrene (36-49)\nYesu dhi e polo (50-53)\n24 To e odiechieng’ mokwongo mar juma, ne gimondo gokinyi mang’ich e liel, kendo ne gitero modhi miwiro ma ne giseiko.+ 2 To ne giyudo ka kidi oseng’iel tenge,+ 3 kendo ka ne gidonjo, ne ok giyudo ringre Ruoth Yesu.+ 4 Sa ma pod ne giwuoro wachni, ji ariyo morwako lewni ma pichni ne ochung’ butgi. 5 Mon-go nobedo maluor kendo ne gikulo wigi piny, omiyo jogo nowachonegi kama: “Ang’o momiyo umanyo jal mangima e kind jo motho?+ 6 Osechiere, oonge kae. Paruru kaka nowachonu ka ne pod en Galili, 7 ni Wuod dhano ne nyaka chiw e lwet joricho kendo ne idhi nege e yath to ne odhi chier e odiechieng’ mar adek.”+ 8 Eka ne giparo wechenego,+ 9 mi ne giwuok e liel mi gidok, kendo ne gitero wechego duto ne ji Apar Gachielka kod jomamoko duto ma nodong’.+ 10 Mon-go ne gin Maria Magdalina,* gi Joana, kod Maria min Jakobo. Mon mamoko ma ne ni kodgi bende nowacho ne joote wechego. 11 To wechego ne chalnegi mana ka oyuma kendo ne ok giyie gi weche mon-go. 12 Petro noa malo moringo nyaka e liel, eka ka nokulore, noneno mana law ma ne obogo Yesu. Omiyo, noa kanyo kowuoro gima nosetimore. 13 Chieng’onogo, ji ariyo kuomgi ne wuotho ka gidhi e gweng’ miluongo ni Emau, chiegni kilomita 11 kowuok Jerusalem, 14 to ne gigoyo mbaka e wi weche duto ma nosetimore. 15 Koro sa ma ne giwuoyo e wi wechego, Yesu nosudo machiegni mochako wuotho kodgi, 16 to nogeng’ wengegi mondo kik gifwenye.+ 17 Nopenjogi niya: “Magi gin weche mage ma uwuoyegi?” To ne gichung’ kar tiendgi ka gin gi kuyo. 18 Achiel kuomgi ma nyinge Kleopa nodwoke niya: “Obet nade ni idak Jerusalem to ikia gik ma otimore e iye? Dibed ni in wendo, koso?”* 19 Nopenjogi kama: “Gik mage?” Ne gidwoke niya: “Weche motudore gi Yesu Ja-Nazareth,+ janabi ma ne timo honni kendo ma wechene ne nigi teko e nyim Nyasaye kendo e nyim ji duto;+ 20 kod kaka jotend-jodolo gi jotelo nochiwe mondo ong’adne buch tho,+ mi ne gigure e yath. 21 To ne wageno ni ng’atni e ma ne dhi reso Israel.+ Ee, kendo e wi mago duto, sani koro ndalo adek osekalo nyaka ne gigo timre. 22 E wi mano, mon moko e kindwa bende ne obwogowa gi wach, nimar ne gimondo e liel,+ 23 to ok giyudo ringrene. Ne giduogo ka giwacho ni, malaike bende nofwenyorenegi monyisogi ni ongima. 24 Jomoko kuomwa nodhi e liel+ to ok ginene mana kaka mon-go nosewacho.” 25 Omiyo, nokonegi niya: “Yaye, un jo ma onge rieko, ma kawo kinde ka pok uyie gi gik moko duto ma jonabi nokoro! 26 Donge ne dwarore ni Kristo oyud sandgo duto+ kendo donjo e duong’ mare?”+ 27 Mi kochako gi Musa kod weche Jonabi duto,+ ne oleronegi tiend weche manie Ndiko duto motudore kode. 28 Gikone ka ne gichiegni gi gweng’ ma ne gidhiye, notimore ka ng’at ma pod ne dhi nyime gi wuoth. 29 To ne gijiwe ka gisaye kama: “Bed kodwa kae, nimar koro en odhiambo kendo piny oseyuso.” Eka nodonjo mondo obed kodgi. 30 To sa ma ne gibet ka gichiemo, nokawo makate, noguedho, mong’ingo, kendo nochako miyogi.+ 31 Eka wengegi noyepo, mi ne gifwenye; to nolal e wang’gi.+ 32 Ne giwacho e kindgi niya: “Donge a chunywa oil ahinya sa ma ne owuoyo kodwa e yo ka oelonwa* tiend Ndiko?” 33 Eka e sa nogono ne gia malo mi gidok Jerusalem, kendo ne giyudo ji Apar Gachielka kod jo ma ne ochokore kodgi, 34 mi giwacho niya: “Kuom adier osechier Ruoth kendo osenenore ne Simon!”+ 35 Eka ne giwacho gik ma notimore ka gin e yo kod kaka ne gifwenye ka nong’ingo makate.+ 36 Ka ne pod giwuoyo kuom wechego, Yesu ne ochung’ e diergi mowachonegi niya: “Okuweuru.”+ 37 To nikech ne gibwok kendo ne giluor, ne giparo ni gileko. 38 Omiyo, nopenjogi niya: “Ang’o momiyo chunyu chandore, kendo ang’o momiyo un gi kiawa? 39 Neuru lwetena kod tiendena mondo ung’e ni en an. Mulauru mondo une nimar gima ng’ato leko ok dibed gi ringruok kod choke.” 40 Sa ma nowacho wechego, notang’onegi lwetene kod tiendene. 41 To sa ma pok ne giyie nikech mor mogundho kod wuoro, nokonegi niya: “Be un gi gimoro kanyo minyalo cham?” 42 Omiyo, ne gimiye rech mothol, 43 mi nokawo, kendo nochamo ka giduto gineno. 44 Eka nowachonegi kama: “Magi gin wechena ma nawachonu ka ne pod an kodu,+ ni gik moko duto mondik kuoma e Chik Musa kod weche Jonabi gi Zaburi nyaka timre.”+ 45 Eka noyawo pachgi mondo giwinj tiend Ndiko,+ 46 kendo nowachonegi niya, “Ondik kama: Kristo ne dhi yudo sand kendo ne odhi chier e odiechieng’ mar adek,+ 47 to kuom nyinge, ne idhi yal ne ji e ogendni duto+ mondo gilok chunygi giwe richo+—kochakore gi Jerusalem.+ 48 Unubed joneno mag gigo.+ 49 Aoronu gima Wuora nosingo. Un to beduru e dalani nyaka chop teko moa malo nobi kuomu.”+ 50 Eka nodhi kodgi nyaka Bethania kendo noting’o lwetene malo moguedhogi. 51 To sa ma noguedhogi, ne ogole kuomgi moidho malo e polo.+ 52 Ne gikulorene kae to ne gidok Jerusalem ka gin gi ilo maduong’.+ 53 Eka ne gidhi nyime bedo e hekalu ka gipako Nyasaye.+\n^ Kata nyalo bedo, “In kendi e wendo e Jerusalem ma ok ong’eyo gik ma osetimore kuno e ndalogi koso?”\n^ Kata, “oleronwa.”


Bible in one year - Luo Bible 2020 - April 3\nRapar mar Chik 29:1-29\n1. Magi e weche mag singruok mane Jehova Nyasaye ochiko Musa mondo omi jo-Israel otim kane gin Moab, kaachiel gi singruok mane osetimo kodgi Horeb.\n2. Musa noluongo jo-Israel duto mowachonegi niya, Useneno gi wangʼu gik moko duto mane Jehova Nyasaye otimo Misri ne Farao, jodonge duto, to gi pinyno.\n3. Ne uneno gi wangʼu timbe madongo mane gin ranyisi gi honni.\n4. To nyaka chil kawuono pok Jehova Nyasaye imiyou paro mar ngʼeyo, mar neno kata it mar winjo.\n5. E kinde mag higni piero angʼwen kane atelonu e thim lepu ne ok oti kata wuocheu bende ok oti.\n6. Ne ok uchamo makati kata madho divai kata gima mero ji ne atimo mano mondo ungʼe ni An e Jehova Nyasaye ma Nyasachu.\n7. Kane uchopo ka, Sihon ruodh Heshbon kod Og ruodh Bashan ne omonjowa to ne waloyogi.\n8. Ne wakawo pinygi mi wamiyo jo-Reuben, jo-Gad kod nus mar dhood jo-Manase kaka girkeni.\n9. Nyaka urit weche mag singruokgi mondo mi udongi kuom gik moko duto mutimo.\n10. Kawuononi uchungʼ uduto e nyim Jehova Nyasaye ma Nyasachu ka un kaachiel gi jotendu, jou madongo, jodongu, jotendu mamoko, kod jo-Israel duto machwo,\n11. kaachiel gi nyithindu kod mondu, to gi jopinje mamoko modak e kembeu kabaronu yien kendo umbonu pi.\n12. Uchungo ka mondo utim singruok gi Jehova Nyasaye ma Nyasachu, singruok ma Jehova Nyasaye timo kodu kawuononi gi kwongʼruok chopo kare,\n13. mondo oyieru adimba kaka joge, ka obedo Nyasachu kaka ne osingore ne kwereu ma Ibrahim, Isaka kod Jakobo.\n14. Atimo singruokni ka akwongʼora kawuono, ok gi un kende\n15. ma uchungʼ ka kodwa kawuononi e nyim Jehova Nyasaye ma Nyasachwa, to atime nyaka gi joma onge kodwa ka kawuono.\n16. Un ungʼeyo kaka ne wadak Misri kendo kaka ne wakalo e kind pinje ka wabiro ka.\n17. Ne uneno gik mamono ma gilamo kod kido mag nyisechegi manono molos gi yien kod kite, kaachiel gi mago mag fedha gi dhahabu.\n18. Neuru ni onge dichwo kata dhako, anywola kata dhoot moro e dieru kawuono ma chunye lokore weyo Jehova Nyasaye ma Nyasachwa kadhi lamo nyiseche mag jopinjego; bende neuru ni onge yath manyago olemo makech mar richo.\n19. Ka ngʼat ma kamano owinjo weche mag singruok mi omiyore gweth kende kendo owacho e chunye niya, “Onge gima biro tima kata obedo ni asetimo mana giga awuon maparo.” Magi duto nokel masira ne pinje mag pi to gi kuonde motwo.\n20. Jehova Nyasaye ok nowene ngʼatno richone, kendo mirimbe mager nowangʼ ngʼatno ka mach. Kwongʼ duto mondikie kitabuni nomake kendo Jehova Nyasaye noruch nyinge oko e bwo pinyni.\n21. Jehova Nyasaye nopoge kuom dhout Israel duto mi none masira kaluwore gi singruok duto mag kwongʼ mondiki ei Kitabuni mar Chik.\n22. Nyithindu manobi bangʼu to gi jopinje moa mabor none kit kwongʼ duto modonjo e piny kod tuoche mayoreyore ma Jehova Nyasaye osekelo kuomgi.\n23. Piny duto nowangʼ gi mach kendo notim chumbi, maonge gima opidhi manobedie, kata gima dongo ok none, bende onge kata mana alode manodongie. Nokethre mana ka Sodom gi Gomora gi Adma kod Zeboim mane Jehova Nyasaye oketho ka mirima nomake.\n24. Pinje duto nopenjre niya, “Angʼo momiyo Jehova Nyasaye otimo ma ne pinyni? Angʼo momiyo mirima mager omake malich kama?”\n25. To nodwokgi niya, “Nikech jogi ne ojwangʼo singruok mar Jehova Nyasaye, ma Nyasach kweregi mane otimo kodgi kogologi e piny Misri.\n26. Negidhi mi gilamo nyiseche moko nono ma gikulorenegi, nyiseche mane ok gingʼeyo, ma gin nyiseche mane ok imiyogi mondo gilam.\n27. Emomiyo mirimb Jehova Nyasaye nowangʼo pinyni, kokelo kuomgi kwongʼ duto ma ondiki e kitabuni.\n28. Kane Jehova Nyasaye iye owangʼ ka en gi mirima mager, nogologi oko mi oterogi e piny moro ma pod gintiere nyaka chil kawuono.”\n29. Gik mopondo duto ni e lwet Jehova Nyasaye ma Nyasachwa, to gik mofwenynwa gin magwa kod nyithindwa nyaka chiengʼ, mondo mi walu weche duto mondiki e kitabuni.\nRapar mar Chik 30:1-20\n1. Ka gweth kata kwongʼ-gi ma aseketo e nyimu obironu kendo uketogi e chunyu kamoro amora ma Jehova Nyasaye ma Nyasachu nokewu e kind pinje,\n2. kendo ka un kod nyithindu udwogo ir Jehova Nyasaye ma Nyasachu ka uchiwo ne luor kod chunyu duto gi ngimau duto ma achikou kawuono,\n3. eka Jehova Nyasaye ma Nyasachu biro chopo gweth mare kuomu obiro bedo gi miwafu ne un ma ochoku duto ka uwuok e pinje duto mane okeyoue.\n4. Kata bed nine ojwangʼu e piny mabor ahinya e bwo polo ka, koa kuno Jehova Nyasaye ma Nyasachu biro chokou mi duogu uduto.\n5. Obiro kelou e piny mane mar kwereu, mi unukawe. Enomi ubed gi mwandu bende ununyaa mangʼeny maloyo kaka ne kwereu romo.\n6. Jehova Nyasaye ma Nyasachu nopwodh chunyu kod chuny nyikwau mondo uhere gi chunyu duto kod ngimau duto mondo udagi amingʼa.\n7. Jehova Nyasaye ma Nyasachu noket kwongʼ-gi duto ne wasiku ma ochayou kendo sandou.\n8. Ubiro chiwo luor ne Jehova Nyasaye kendo mako chikene duto ma amiyou kawuono.\n9. Eka Jehova Nyasaye ma Nyasachu biro miyou mwandu e tije lweteu duto kod nyak mag kothu, nyiroye mag dhou kod cham mag piny. Jehova Nyasaye nobed mamor kodu kendo mi uchak uyud mwandu, mana kaka ne otimo ne kwereu,\n10. ka uchiwo luor ne Jehova Nyasaye ma Nyasachu kendo rito chikene kod buchene ma ondiki e kitabuni kendo udwogo ir Jehova Nyasaye ma Nyasachu gi chunyu duto kod ngimani duto.\n11. Chik ma amiyou kawuononi ok en chik matek to bende ok en kuma bor ma ok unyal chopoe.\n12. Ok enie polo malo madimi uwach niya, “Ere ngʼama didhinwa e polo malo mondo oomnwago kendo opuonjwa eka warite?”\n13. Bende ok en loka nam, madimi upenj niya, “En ngʼa madingʼad loka nam mondo oomnwago kendo opuonjwa eka warite?”\n14. Ooyo, wach ni machiegni kodu, en mana e dhou kendo e chunyu omiyo unyalo rite.\n15. Neuru, kawuono aketo e nyimu ngima kod mwandu, tho kod kethruok.\n16. Nimar achikou kawuono mondo uher Jehova Nyasaye ma Nyasachu, kuwuotho e yorene kendo urito buchene kod chikene, eka unudag mi umedru mangʼeny kendo Jehova Nyasaye ma Nyasachu nogwedhu e piny ma udonjoe mondo ukaw kaka girkeni.\n17. To ka chunyu odagi ma ok uchiwo luor kendo ka uwuok ma ukuloru ne nyiseche mamoko mi ulamogi,\n18. to awachonu kawuononi ni nyaka notieku. Ok unudag amingʼa e piny ma ubiro donjoe mondo ukaw ka usengʼado aora Jordan.\n19. Kawuononi aluongo polo gi piny mondo obed joneno ni aseketo gik moko ariyo e nyimu ma gin ngima gi gweth, kata tho kod kwongʼ. Koro yieruru ngima mondo un kaachiel gi nyikwau udag maber\n20. kendo mondo uher Jehova Nyasaye ma Nyasachu, kuwinjo wechene kendo kuketo chunyu kuome. Nimar Jehova Nyasaye e ngimau, kendo obiro miyou higni mangʼeny e piny mane osesingore ne kwereu Ibrahim, Isaka kod Jakobo.\n1. Kuom jatend wer. Zaburi mar Daudi. Ne arito Jehova Nyasaye ka ahora mos; ne odwogo ira mi owinjo ywakna.\n2. Ne oywaya oko e bur motimo otodo, ne ogola e chwodho gi thidhna. Ne oketo tiendena e lwanda kendo nomiya kama otegno mondo achungie.\n3. Ne oketo wer manyien e dhoga, en wer mipakogo Nyasachwa. Ji mangʼeny biro neno mi gibed maluor kendo gibiro keto genogi kuom Jehova Nyasaye.\n4. Ngʼat moketo Jehova Nyasaye kaka kar geno mare en ngʼat mogwedhi, ngʼat ma ok many kony kuom josunga, bende ok omany kony kuom joma lokore mondo olam nyiseche mag miriambo.\n5. Ranyisi misetimo thoth, yaye Jehova Nyasaye ma Nyasacha. Gigo mane ichanonwa onge ngʼama nyalo kwanoni; ka dine bed ni wanyalo wuoyo kuomgi; to dine gibedo mangʼeny ma ok wanyal wacho.\n9. Ler mar ngʼat makare rieny maler, to taya mar ngʼat marach inego.\n10. Sunga nywolo mana dhawo, to rieko iyudo kuom jogo moyie puonj.\n1. Kane Yesu osetieko wacho wechegi duto ka ji winjo, nodhi modonjo Kapernaum.\n2. Kanyo ne nitie jatich jaduongʼ lweny, mane ruodhe ogeno ahinya, notuo kendo nochiegni gi tho.\n3. Jaduongʼ lweny nowinjo humb Yesu, omiyo nooro jodongo mag jo-Yahudi ire, mondo gikwaye odhi ochang jatichne.\n4. Kane gibiro ir Yesu negisaye chutho niya, “Ngʼatni owinjore mondo itimne maber,\n5. nikech ohero pinywa kendo osegeronwa sinagogi.”\n6. Kuom mano, Yesu nodhi kodgi. Kane oyudo ok en mabor gi ot, jaduongʼ lweny nooro osiepene mondo owachne niya, “Ruoth, kik ichandri, nikech ok awinjora ibi idonji ei oda.\n7. Ma emomiyo asekwanora ni ok awinjora biro iri. To wach mana wach to jatichna biro chango.\n8. Nimar an bende an ngʼama ni e bwo loch kod jolweny manie bwoya. Ka awacho ne moro ni, ‘Dhiyo’ to odhi, kendo machielo ni ‘Bi’ to obiro. Bende ka anyiso misumbana ni, ‘Tim ma,’ to otimo kamano.”\n9. Kane Yesu owinjo wach ngʼatno, nowuore, kendo kane olokore mongʼiyo oganda maluwe, nowacho niya, “Awachonu, pok ayudo kata ngʼat achiel ma nigi yie maduongʼ machal kama kata e Israel.”\n10. Eka jogo mane ooro nodok e ot to negiyudo jatich kangima.\n11. Mapiyo bangʼ mano, Yesu nodhi e dala miluongo ni Nain, to jopuonjrene gi oganda maduongʼ bende nodhi kode.\n12. Kane osudo machiegni gi dhoranga dalano, to noromo gi joma otingʼo ngʼat motho ka igolo oko idhi yiko. Ngʼatno ne en wuowi achiel kende ma wuod dhako ma chwore otho. To oganda maduongʼ moa e dalano ne ni kode.\n13. Kane Ruoth onene, chunye nokeche kendo nowacho niya, “Kik iywagi.”\n14. Eka nodhi machiegni kendo nomulo sanduku mane otingʼe wuowi manotho, to jogo mane otingʼe nochungʼ. Nowachone, “Wuowi matin, awachoni, chungi aa malo!”\n15. Ngʼat mane othono noa malo mobedo piny kendo nochako wuoyo, to Yesu nokawe momiye min-gi.\n16. Ji duto ne luoro omako kendo negipako Nyasaye. Negiwacho niya, “Janabi maduongʼ osewuok e dierwa. Nyasaye osebiro konyo joge.”\n17. Wach maberni mar Yesu nolandore e Judea mangima kod gwenge mokiewo kode.\n18. Jopuonjre Johana nonyise gigi duto. Noluongo ji ariyo kuomgi,\n19. mine oorogi ir Ruoth mondo gipenje niya, “In e jalno mane onego obi koso warit ngʼat machielo?”\n20. Kane jogo obiro ir Yesu, negiwachone niya, “Johana ja-Batiso noorowa iri mondo wapenj ni, ‘In e jalno mane onego obi, koso warit ngʼat machielo?’ ”\n21. E sa nogono Yesu nochango ji mangʼeny mane nigi tuoche, midekre kod chunje maricho, kendo nomiyo muofni mangʼeny oneno.\n22. Kamano nowacho ni jogo mane oor niya, “Doguru kendo unyis Johana gik ma useneno kendo winjo: Muofni neno, rongʼonde wuotho, jogo man-gi dhoho ichango, joma itgi odinore winjo wach, joma otho ichiero, kendo Injili iyalo ne joma odhier.\n23. En ngʼat mogwedhi jal ma ok chwanyre mabar nikech an.”\n24. Bangʼe ka jopuonjre Johana nosea odhi, Yesu nochako wuoyo gi oganda kuom Johana kowacho niya, “Angʼo mane udhi mondo une e thim? Ne udhi neno odundu ma yamo tero koso?\n25. Ka ok mano, to en angʼo mane udhi mondo une? Ne udhi neno ngʼat morwakore gi lewni mabeyo koso? Ooyo, jogo marwakore gi lewni ma nengogi tek kendo madhialore gi gik mabeyo ni e ute ruodhi.\n26. To un nudhi mondo une angʼo? Janabi? Ee, awachonu, ni ne udhi neno ngʼat moloyo janabi gi duongʼ.\n27. Ma e jal mane ondik kuome niya, “ ‘Abiro oro jaotena mondo otel e nyimi, obiro losoni yori kapok ibiro.’\n28. Awachonu, kuom jogo duto mamon onywolo onge ngʼato maduongʼ moloyo Johana; kata kamano ngʼatno matinie moloyo e pinyruoth Nyasaye duongʼ moloye.”\n29. (Ji duto, kata mana jasol osuru, kane giwinjo weche Yesu, ne giyie ni yor Nyasaye ni kare, nikech nosebatisgi gi Johana.\n30. To jo-Farisai kod jogo molony e chik nodagi dwaro mar Nyasaye kuomgi giwegi, nikech ne pok obatisgi gi Johana.)